title: Εκτελεστικός κανονισμός (ΕΕ) 2015/2206 της Επιτροπής, της 30ής Νοεμβρίου 2015, για την τροποποίηση του κανονισμού (ΕΚ) αριθ. 1238/95 όσον αφορά τα τέλη που καταβάλλονται στο Κοινοτικό Γραφείο Φυτικών Ποικιλιών

text:
               1.12.2015

               EL

               Επίσημη Εφημερίδα της Ευρωπαϊκής Ένωσης

               L 314/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2206 ΤΗΣ ΕΠΙΤΡΟΠΉΣ
   της 30ής Νοεμβρίου 2015
   για την τροποποίηση του κανονισμού (ΕΚ) αριθ. 1238/95 όσον αφορά τα τέλη που καταβάλλονται στο Κοινοτικό Γραφείο Φυτικών Ποικιλιών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2100/94 του Συμβουλίου, της 27ης Ιουλίου 1994, για τα κοινοτικά δικαιώματα επί φυτικών ποικιλιών (1) (ο βασικός κανονισμός), και ιδίως το άρθρο 113,
   Κατόπιν διαβούλευσης με το διοικητικό συμβούλιο του Κοινοτικού Γραφείου Φυτικών Ποικιλιών,
   Εκτιμώντας τα ακόλουθα:

               (1)

               Το άρθρο 3 παράγραφος 2 του κανονισμού (ΕΚ) αριθ. 1238/95 της Επιτροπής (2) προβλέπει ότι ο πρόεδρος του Κοινοτικού Γραφείου Φυτικών Ποικιλιών («το Γραφείο») μπορεί να επιτρέψει εναλλακτικούς τρόπους πληρωμής των τελών και των πρόσθετων επιβαρύνσεων, μεταξύ άλλων με έκδοση επιταγής ή έμβασμα. Ωστόσο, θεωρείται υπερβολικά επαχθές για τους κατόχους να απαιτούν τραπεζικές επιταγές ως μέσο πληρωμής. Επιπλέον, είναι αναγκαίο να εξασφαλιστούν οι πληρωμές με ηλεκτρονικά μέσα.

               (2)

               Το άρθρο 5 παράγραφος 1 του κανονισμού (ΕΚ) αριθ. 1238/95 απαιτεί από τον καταβάλλοντα τα τέλη ή τις πρόσθετες επιβαρύνσεις να αναφέρει το όνομά του και τον σκοπό της εν λόγω πληρωμής. Λαμβάνοντας υπόψη ότι στο Γραφείο μπορεί να καταλήξει πληρωμή για την οποία ενδεχομένως να είναι αδύνατο να προσδιοριστεί η ταυτότητα του προσώπου που πραγματοποιεί την πληρωμή και να πραγματοποιηθεί επιστροφή στο πρόσωπο αυτό, θα ήταν σκόπιμο τα χρήματα αυτά να παρακρατούνται από το Γραφείο ως λοιπά έσοδα.

               (3)

               Το άρθρο 7 του κανονισμού (ΕΚ) αριθ. 1238/95 της Επιτροπής περιέχει διατάξεις σχετικά με το επίπεδο του τέλους αίτησης που καταβάλλεται στο Γραφείο για την επεξεργασία των αιτήσεων για τη χορήγηση κοινοτικού δικαιώματος επί φυτικής ποικιλίας. Με σκοπό την αποτελεσματική, αποδοτική και ταχεία εξέταση των αιτήσεων, είναι σημαντικό να ενθαρρυνθεί η υποβολή αιτήσεων με ηλεκτρονικά μέσα μέσω εντύπου στο διαδίκτυο. Για τον λόγο αυτό, θα ήταν σκόπιμο να μειωθεί το τέλος που καταβάλλεται για την επεξεργασία της αίτησης σε περίπτωση κατάθεσης και υποβολής αίτησης με ηλεκτρονικά μέσα.

               (4)

               Η διατύπωση του άρθρου 7 παράγραφος 2 του κανονισμού (ΕΚ) αριθ. 1238/95, όσον αφορά τις τοπικές υπηρεσίες και τους εθνικούς οργανισμούς που έχουν συσταθεί ή τους έχουν ανατεθεί καθήκοντα, πρέπει να ευθυγραμμιστεί με τον «βασικό κανονισμό»).

               (5)

               Το άρθρο 7 παράγραφος 7 του κανονισμού (ΕΚ) αριθ. 1238/95 προβλέπει την επιστροφή των τελών αίτησης για τις αιτήσεις που δεν είναι έγκυρες βάσει του άρθρου 50 του βασικού κανονισμού. Με βάση την πείρα που αποκτήθηκε από το Γραφείο σχετικά με το κόστος που συνδέεται με την επεξεργασία των αιτήσεων για τη χορήγηση κοινοτικών δικαιωμάτων επί φυτικών ποικιλιών οι οποίες δεν είναι έγκυρες, είναι σκόπιμο να μειωθεί το ποσό του τέλους αίτησης που παρακρατείται από το Γραφείο.

               (6)

               Το άρθρο 8 του κανονισμού (ΕΚ) αριθ. 1238/95 αφορά τα τέλη για την τεχνική εξέταση μιας ποικιλίας. Στην περίπτωση μιας έκθεσης εξέτασης για το αποτέλεσμα τεχνικής εξέτασης που έχει ήδη διεξαχθεί από εντεταλμένο γραφείο εξέτασης πριν από την ημερομηνία της αίτησης για κοινοτικό δικαίωμα επί φυτικής ποικιλίας που αναφέρεται στο άρθρο 8 παράγραφος 5, είναι σκόπιμο να διευκρινιστεί ότι το τέλος θα πρέπει να καθορίζεται από τον πρόεδρο του Γραφείου, αφού ζητηθεί η γνώμη του διοικητικού συμβουλίου του Γραφείου.

               (7)

               Το άρθρο 12 παράγραφος 1 στοιχείο γ) του κανονισμού (ΕΚ) αριθ. 1238/95 προβλέπει ότι ο πρόεδρος του Γραφείου καθορίζει τα τέλη της επίσημης εφημερίδας του Γραφείου. Η περιοδική δημοσίευση της επίσημης εφημερίδας του Γραφείου πραγματοποιείται μόνον σε ηλεκτρονική και όχι πλέον σε έντυπη μορφή και αντικατοπτρίζει το περιεχόμενο των βάσεων δεδομένων του Γραφείου. Η εν λόγω δημοσίευση δεν απαιτεί πρόσθετη δαπάνη και, ως εκ τούτου, θα πρέπει να καταργηθεί η καταβολή ειδικού τέλους.

               (8)

               Το άρθρο 13 του κανονισμού (ΕΚ) αριθ. 1238/95 αφορά τις πρόσθετες επιβαρύνσεις. Η πείρα έχει δείξει ότι πρόσθετες εργασίες του Γραφείου, που αναφέρονται στο άρθρο 13 παράγραφος 1 και παράγραφος 2 στοιχείο β), όσον αφορά τις ονομασίες ποικιλιών, λόγω της αρχικής τους μη συμμόρφωσης με τις απαιτήσεις που ορίζονται, ή τροποποιήσεις λόγω συγκρουόμενου προηγούμενου δικαιώματος τρίτου, είναι συνήθεις και δεν απαιτούν αυξημένους πόρους. Ως εκ τούτου, πρόσθετες επιβαρύνσεις για την εν λόγω πρόσθετη εργασία δεν είναι δικαιολογημένες.

               (9)

               Το άρθρο 13 παράγραφος 2 στοιχείο α) προβλέπει ότι το Γραφείο δύναται να επιβάλει πρόσθετη επιβάρυνση στο ετήσιο τέλος εάν ο κάτοχος δεν κατέβαλε το ετήσιο τέλος. Στις περιπτώσεις αυτές, το Γραφείο μπορεί να κινήσει διαδικασία για ακύρωση της προστασίας. Η πείρα έχει δείξει ότι το Γραφείο δεν επιβάλλει πρόσθετη επιβάρυνση για τη μη καταβολή του ετήσιου τέλους και, ως εκ τούτου, η διάταξη αυτή θα πρέπει να απαλειφθεί.

               (10)

               Το άρθρο 93 παράγραφος 3 και το άρθρο 94 του κανονισμού (ΕΚ) αριθ. 1239/95 της Επιτροπής (3) δεν έχουν ενσωματωθεί στον κανονισμό (ΕΚ) αριθ. 874/2009 της Επιτροπής (4). Ως εκ τούτου, οι παράγραφοι 3 και 4 του άρθρου 14 του κανονισμού (ΕΚ) αριθ. 1238/95 που αφορούν τις εν λόγω διατάξεις θα πρέπει να απαλειφθούν.

               (11)

               Ως εκ τούτου, ο κανονισμός (ΕΚ) αριθ. 1238/95 θα πρέπει να τροποποιηθεί αναλόγως.

               (12)

               Θα ήταν σκόπιμο οι προτεινόμενες τροποποιήσεις να εφαρμοστούν από την 1η Ιανουαρίου 2016, ώστε να συνδυαστούν με την έναρξη του νέου οικονομικού έτους για τον προϋπολογισμό του Γραφείου.

               (13)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα κοινοτικά δικαιώματα επί φυτικών ποικιλιών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1238/95 τροποποιείται ως εξής:

               α)

               στο άρθρο 3 η παράγραφος 2 τροποποιείται ως εξής:

                           i)

                           το στοιχείο α) αντικαθίσταται από το ακόλουθο κείμενο:

                                       «α)

                                       με έκδοση επιταγής ή έμβασμα, πληρωτέα σε ευρώ στο Γραφείο·»·

                           ii)

                           το στοιχείο δ) αντικαθίσταται από το ακόλουθο κείμενο:

                                       «δ)

                                       πληρωμή με ηλεκτρονικά μέσα, είτε με κάρτα πληρωμής είτε με άμεση χρέωση.»·

               β)

               στο άρθρο 5 προστίθεται η ακόλουθη παράγραφος:
               «3.   Εάν, ύστερα από έρευνα με την τράπεζα, δεν είναι δυνατόν να επιβεβαιωθεί η ταυτότητα του προσώπου που προέβη στην πληρωμή και το ποσό δεν είναι δυνατόν να επιστραφεί σε συγκεκριμένο πρόσωπο, το ποσό θεωρείται άλλα έσοδα, εντός των προθεσμιών που περιγράφονται στις εσωτερικές δημοσιονομικές διατάξεις του Γραφείου, που αναφέρονται στο άρθρο 112 του βασικού κανονισμού και έχουν εγκριθεί από το διοικητικό συμβούλιο του Γραφείου.»·

               γ)

               το άρθρο 7 τροποποιείται ως εξής:

                           i)

                           οι παράγραφοι 1 και 2 αντικαθίστανται από το ακόλουθο κείμενο:
                           «1.   Ο υποβάλλων αίτηση για κοινοτικό δικαίωμα επί φυτικής ποικιλίας (ο αιτών) καταβάλλει τέλος 450 ευρώ για την επεξεργασία αίτησης που υποβάλλεται με ηλεκτρονικά μέσα, μέσω εντύπου στο διαδίκτυο, με τη χρήση του συστήματος υποβολής ηλεκτρονικής αίτησης του Γραφείου.
                           Ο αιτών καταβάλει τέλος 650 ευρώ για την επεξεργασία αίτησης που υποβάλλεται με μέσα άλλα από το σύστημα υποβολής ηλεκτρονικής αίτησης του Γραφείου.
                           2.   Ο αιτών πραγματοποιεί τις ενέργειες εκείνες που είναι αναγκαίες για την καταβολή του τέλους αίτησης σύμφωνα με το άρθρο 3 του παρόντος κανονισμού, πριν από ή κατά την ημερομηνία κατάθεσης της αίτησης απευθείας στο Γραφείο ή σε τοπική υπηρεσία ή εθνικό οργανισμό που έχουν συσταθεί ή στους οποίους έχουν ανατεθεί καθήκοντα σύμφωνα με το άρθρο 30 παράγραφος 4 του βασικού κανονισμού.»·

                           ii)

                           η παράγραφος 7 αντικαθίσταται από το ακόλουθο κείμενο:
                           «7.   Όποτε εισπράττεται τέλος αίτησης αλλά η αίτηση δεν είναι έγκυρη βάσει του άρθρου 50 του βασικού κανονισμού, το Γραφείο παρακρατεί ποσό 150 ευρώ από το τέλος αίτησης και επιστρέφει το υπόλοιπο, όταν γνωστοποιεί στον αιτούντα τις διαπιστωθείσες στην αίτηση ελλείψεις.»·

               δ)

               στο άρθρο 8 παράγραφος 5 προστίθεται η ακόλουθη φράση:
               «Το ύψος του εν λόγω τέλους καθορίζεται από τον πρόεδρο του Γραφείου ύστερα από διαβούλευση με το διοικητικό συμβούλιο και δημοσιεύεται στην επίσημη εφημερίδα του Γραφείου.»·

               ε)

               στο άρθρο 12 παράγραφος 1 το στοιχείο γ) απαλείφεται·

               στ)

               το άρθρο 13 απαλείφεται·

               ζ)

               στο άρθρο 14 οι παράγραφοι 3 και 4 απαλείφονται.

         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Νοεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 227 της 1.9.1994, σ. 1.

      (2)  Κανονισμός (ΕΚ) αριθ. 1238/95 της Επιτροπής, της 31ης Μαΐου 1995, για τις λεπτομέρειες εφαρμογής του κανονισμού (ΕΚ) αριθ. 2100/94 του Συμβουλίου όσον αφορά τα τέλη που καταβάλλονται στο κοινοτικό γραφείο φυτικών ποικιλιών (ΕΕ L 121 της 1.6.1995, σ. 31).

      (3)  Κανονισμός (ΕΚ) αριθ. 1239/95 της Επιτροπής, της 31ης Μαΐου 1995, για τις λεπτομέρειες εφαρμογής του κανονισμού (ΕΚ) αριθ. 2100/94 του Συμβουλίου όσον αφορά τα τέλη που καταβάλλονται στο κοινοτικό γραφείο φυτικών ποικιλιών (ΕΕ L 121 της 1.6.1995, σ. 37).

      (4)  Κανονισμός (ΕΚ) αριθ. 874/2009 της Επιτροπής, της 17ης Σεπτεμβρίου 2009, για τις λεπτομέρειες εφαρμογής του κανονισμού (ΕΚ) αριθ. 2100/94 του Συμβουλίου όσον αφορά τα τέλη που καταβάλλονται στο κοινοτικό γραφείο φυτικών ποικιλιών (ΕΕ L 251 της 24.9.2009, σ. 3).


title: Εκτελεστικός κανονισμός (ΕΕ) αριθ. 1150/2013 της Επιτροπής, της 14ης Νοεμβρίου 2013 , για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας κραμβέλαιο  Κείμενο που παρουσιάζει ενδιαφέρον για τον ΕΟΧ

text:
               15.11.2013

               EL

               Επίσημη Εφημερίδα της Ευρωπαϊκής Ένωσης

               L 305/13

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1150/2013 ΤΗΣ ΕΠΙΤΡΟΠΉΣ
   της 14ης Νοεμβρίου 2013
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας κραμβέλαιο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ) και το άρθρο 78 παράγραφος 2,
   Εκτιμώντας τα ακόλουθα:

               (1)

               Η δραστική ουσία κραμβέλαιο συμπεριλήφθηκε στο παράρτημα I της οδηγίας 91/414/ΕΟΚ του Συμβουλίου (2) με την οδηγία 2008/127/ΕΚ της Επιτροπής (3) σύμφωνα με τη διαδικασία που προβλέπεται στο άρθρο 24β του κανονισμού (ΕΚ) αριθ. 2229/2004 της Επιτροπής (4). Με την αντικατάσταση της οδηγίας 91/414/ΕΟΚ από τον κανονισμό (ΕΚ) αριθ. 1107/2009, η ουσία αυτή θεωρείται ότι έχει εγκριθεί βάσει του εν λόγω κανονισμού και αναφέρεται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (5).

               (2)

               Σύμφωνα με το άρθρο 25α του κανονισμού (ΕΚ) αριθ. 2229/2004, η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε στην Επιτροπή τη γνώμη της σχετικά με το σχέδιο της έκθεσης ανασκόπησης για το κραμβέλαιο (6) στις 18 Δεκεμβρίου 2012. Η Αρχή διαβίβασε την άποψή της για το κραμβέλαιο στον κοινοποιούντα. Η Επιτροπή κάλεσε την Αρχή να υποβάλει σχόλια επί του σχεδίου της έκθεσης ανασκόπησης για το κραμβέλαιο. Το σχέδιο της έκθεσης ανασκόπησης και η γνώμη της Αρχής εξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 3 Οκτωβρίου 2013 με τη μορφή έκθεσης ανασκόπησης της Επιτροπής για το κραμβέλαιο.

               (3)

               Επιβεβαιώνεται ότι η δραστική ουσία κραμβέλαιο πρέπει να θεωρείται ότι έχει εγκριθεί σύμφωνα με τον κανονισμό (ΕΚ) αριθ. 1107/2009.

               (4)

               Σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009 σε συνδυασμό με το άρθρο 6 του ίδιου κανονισμού και με βάση τις σημερινές επιστημονικές και τεχνικές γνώσεις, είναι αναγκαίο να τροποποιηθούν οι όροι έγκρισης του κραμβέλαιου όσον αφορά τη μέγιστη ποσότητα για την τοξικολογικά συναφή πρόσμειξη «ερουκικό οξύ».

               (5)

               Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (6)

               Θα πρέπει να δοθεί επαρκής χρόνος στα κράτη μέλη για την τροποποίηση ή την ανάκληση των αδειών για τα φυτοπροστατευτικά προϊόντα που περιέχουν την ουσία κραμβέλαιο.

               (7)

               Θα πρέπει να δοθεί μια εύλογη χρονική περίοδος πριν από την έναρξη ισχύος του παρόντος κανονισμού για να μπορέσουν τα κράτη μέλη, οι κοινοποιούντες και οι κάτοχοι αδειών φυτοπροστατευτικών προϊόντων που περιέχουν κραμβέλαιο να ανταποκριθούν στις απαιτήσεις που απορρέουν από την τροποποίηση των όρων έγκρισης.

               (8)

               Για τα φυτοπροστατευτικά προϊόντα που περιέχουν κραμβέλαιο, στις περιπτώσεις που τα κράτη μέλη παραχωρούν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήγει το αργότερο δεκαοχτώ μήνες από την έναρξη ισχύος του παρόντος κανονισμού.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) αριθ. 540/2011
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Μεταβατικά μέτρα
   Σύμφωνα με τον κανονισμό (ΕΚ) αριθ. 1107/2009, τα κράτη μέλη τροποποιούν ή ανακαλούν, εφόσον είναι απαραίτητο, τις ισχύουσες άδειες φυτοπροστατευτικών προϊόντων που περιέχουν κραμβέλαιο ως δραστική ουσία πριν από τις 30 Σεπτεμβρίου 2014.
   Άρθρο 3
   Περίοδος χάριτος
   Τυχόν περίοδος χάριτος την οποία παραχωρούν τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι όσο το δυνατόν συντομότερη και εκπνέει στις 30 Σεπτεμβρίου 2015 το αργότερο.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την 1η Απριλίου 2014.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Νοεμβρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 309 της 24.11.2009, σ. 1.

      (2)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (3)  Οδηγία 2008/127/ΕΚ της Επιτροπής, της 18ης Δεκεμβρίου 2008, για τροποποίηση της οδηγίας 91/414/ΕΟΚ του Συμβουλίου ώστε να συμπεριληφθούν διάφορες δραστικές ουσίες (ΕΕ L 344 της 20.12.2008, σ. 89).

      (4)  Κανονισμός (ΕΚ) αριθ. 2229/2004 της Επιτροπής, της 3ης Δεκεμβρίου 2004, για τη θέσπιση περαιτέρω λεπτομερών κανόνων εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου (ΕΕ L 379 της 24.12.2004, σ. 13).

      (5)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (6)  Ευρωπαϊκή Αρχή για την Ασφάλεια των Τροφίμων· Συμπεράσματα σχετικά με την επιστημονική εξέταση της εκτίμησης επικινδυνότητας από φυτοπροστατευτικά προϊόντα όσον αφορά τη δραστική ουσία φυτικό έλαιο/κραμβέλαιο. EFSA Journal 2013· 11(1)3058. [σ. 45] doi:10.2903/j.efsa.2013.3058. Διαθέσιμο στη διεύθυνση: www.efsa.europa.eu/efsajournal

      ΠΑΡΑΡΤΗΜΑ
      Στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, η σειρά 242 για τη δραστική ουσία κραμβέλαιο αντικαθίσταται από το ακόλουθο κείμενο:

                     Αριθμός

                     Κοινή ονομασία, αριθμοί ταυτοποίησης

                     Ονομασία IUPAC

                     Καθαρότητα

                     Ημερομηνία έγκρισης

                     Λήξη της έγκρισης

                     Ειδικές διατάξεις

                     «242

                     Φυτικά έλαια/κραμβέλαιο
                     Αριθ. CAS: 8002-13-9
                     Αριθ. CIPAC: δεν έχει χορηγηθεί

                     Κραμβέλαιο

                     Το κραμβέλαιο είναι ένα σύμπλοκο μείγμα λιπαρών οξέων.
                     Σημαντική πρόσμειξη: ερουκικό οξύ 2 % κατ’ ανώτατο όριο.

                     1 Σεπτεμβρίου 2009

                     31 Αυγούστου 2019

                     ΜΕΡΟΣ Α
                     Επιτρέπεται να χρησιμοποιείται μόνον ως εντομοκτόνο και ακαρεοκτόνο.
                     ΜΕΡΟΣ Β
                     Για την εφαρμογή των ενιαίων αρχών, σύμφωνα με το άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για το κραμβέλαιο (SANCO/2623/2008), και ιδίως τα προσαρτήματα I και ΙΙ αυτής, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων την 3η Οκτωβρίου 2013.
                     Οι όροι χρήσης πρέπει να περιλαμβάνουν, κατά περίπτωση, μέτρα περιορισμού του κινδύνου.»


title: Εκτελεστικός κανονισμός (ΕΕ) αριθ. 837/2012 της Επιτροπής, της 18ης Σεπτεμβρίου 2012 , για τη χορήγηση άδειας χρήσης της 6-φυτάσης (EC 3.1.3.26) που παράγεται από τον μύκητα Aspergillus oryzae (DSM 22594) ως πρόσθετης ύλης ζωοτροφών για πουλερικά, απογαλακτισμένα χοιρίδια, χοίρους προς πάχυνση και χοιρομητέρες (κάτοχος της άδειας είναι η εταιρεία DSM Nutritional Products)  Κείμενο που παρουσιάζει ενδιαφέρον για τον ΕΟΧ

text:
               19.9.2012

               EL

               Επίσημη Εφημερίδα της Ευρωπαϊκής Ένωσης

               L 252/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 837/2012 ΤΗΣ ΕΠΙΤΡΟΠΉΣ
   της 18ης Σεπτεμβρίου 2012
   για τη χορήγηση άδειας χρήσης της 6-φυτάσης (EC 3.1.3.26) που παράγεται από τον μύκητα Aspergillus oryzae (DSM 22594) ως πρόσθετης ύλης ζωοτροφών για πουλερικά, απογαλακτισμένα χοιρίδια, χοίρους προς πάχυνση και χοιρομητέρες (κάτοχος της άδειας είναι η εταιρεία DSM Nutritional Products)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής.

               (2)

               Υποβλήθηκε, σύμφωνα με το άρθρο 7 του κανονισμού (ΕΚ) αριθ. 1831/2003, αίτηση για τη χορήγηση άδειας όσον αφορά την 6-φυτάση (EC 3.1.3.26) που παράγεται από τον μύκητα Aspergillus oryzae (DSM 22594). Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (3)

               Η αίτηση αφορά τη χορήγηση άδειας χρήσης της 6-φυτάσης (EC 3.1.3.26) που παράγεται από τον μύκητα Aspergillus oryzae (DSM 22594) ως πρόσθετης ύλης ζωοτροφών για πουλερικά, απογαλακτισμένα χοιρίδια, χοίρους προς πάχυνση και χοιρομητέρες, ώστε να ταξινομηθεί στην κατηγορία πρόσθετων υλών «ζωοτεχνικές πρόσθετες ύλες».

               (4)

               Η Ευρωπαϊκή Αρχή για την Ασφάλεια των Τροφίμων («η Αρχή»), στη γνώμη που εξέδωσε στις 14 Δεκεμβρίου 2011 (2), κατέληξε στο συμπέρασμα ότι, υπό τους προτεινόμενους όρους χρήσης, η 6-φυτάση (EC 3.1.3.26) που παράγεται από τον μύκητα Aspergillus oryzae (DSM 22594) δεν έχει δυσμενείς επιπτώσεις στην υγεία των ζώων, στην υγεία του ανθρώπου ή στο περιβάλλον, και ότι η χρήση της μπορεί να βελτιώσει τη χρησιμοποίηση του φωσφόρου σε όλα τα ζωικά είδη στα οποία προορίζεται να χρησιμοποιηθεί. Η Αρχή θεωρεί ότι δεν υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση της εν λόγω πρόσθετης ύλης στην αγορά. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς το οποίο συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση της 6-φυτάσης (EC 3.1.3.26) που παράγεται από τον μύκητα Aspergillus oryzae (DSM 22594) διαπιστώνεται ότι πληρούνται οι όροι για τη χορήγηση της άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παρασκεύασμα που προσδιορίζεται στο παράρτημα και ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «βελτιωτικά της πεπτικότητας» εγκρίνεται ως πρόσθετη ύλη που μπορεί να χρησιμοποιείται στη διατροφή των ζώων υπό τους όρους που καθορίζονται στο εν λόγω παράρτημα.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Σεπτεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  EFSA Journal 2012· 10(1):2527.

      ΠΑΡΑΡΤΗΜΑ

                  Αριθμός ταυτοποίησης της πρόσθετης ύλης

                  Όνομα του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, μέθοδος ανάλυσης

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Άλλες διατάξεις

                  Λήξη της ισχύος της άδειας

                  Μονάδες δραστικότητας/kg πλήρους ζωοτροφής με περιεκτικότητα σε υγρασία 12 %

                     Κατηγορία τεχνολογικών πρόσθετων υλών. Λειτουργική ομάδα: βελτιωτικά της πεπτικότητας

                  4a18

                  DSM Nutritional Products

                  6-φυτάση (EC 3.1.3.26)

                                 Σύνθεση πρόσθετης ύλης

                              Παρασκεύασμα της 6-φυτάσης (EC 3.1.3.26) που παράγεται από τον μύκητα Aspergillus oryzae (DSM 22594) με ελάχιστη δραστικότητα:

                                          50 000 (1) FYT/g σε στερεά μορφή

                                          20 000 FYT/g σε υγρή μορφή

                                 Χαρακτηρισμός της δραστικής ουσίας

                              6-φυτάση (EC 3.1.3.26) που παράγεται από τον μύκητα Aspergillus oryzae (DSM 22594)

                                 Μέθοδος ανάλυσης
                                  (2)

                              Χρωματομετρική μέθοδος για τη μέτρηση του ανόργανου φωσφορικού άλατος που απελευθερώνει η 6-φυτάση από φυτικό υπόστρωμα (ISO 30024:2009)

                  Πουλερικά
                  Χοίροι προς πάχυνση
                  Χοιρίδια (απογαλακτισμένα)

                  —

                  500 FYT

                  —

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης, η διάρκεια αποθήκευσης και η σταθερότητα έναντι σχηματισμού συσφαιρωμάτων.

                              2.

                              Συνιστώμενη δόση ανά χιλιόγραμμο για πλήρη ζωοτροφή για:

                                          —

                                          πουλερικά, χοιρίδια (απογαλακτισμένα) και χοίρους προς πάχυνση: 500-4 000 FΥΤ·

                                          —

                                          χοιρομητέρες: 1 000-4 000 FYT.

                              3.

                              Για χρήση σε ζωοτροφές που περιέχουν πάνω από 0,23 % φυτικά φωσφορικά άλατα.

                              4.

                              Για ασφάλεια: να χρησιμοποιείται μάσκα προστασίας της αναπνοής, γυαλιά και γάντια ασφάλειας κατά τον χειρισμό.

                              5.

                              Προς χρήση σε απογαλακτισμένα χοιρίδια έως 35 kg.

                  9.10.2022

                  Χοιρομητέρες

                  1 000 FYT

         (1)  Ένα FYT είναι η ποσότητα ενζύμου που αποδεσμεύει 1 μmol ανόργανου φωσφορικού άλατος από τα άλατα του φυτικού οξέος ανά λεπτό υπό συνθήκες αντίδρασης με συγκέντρωση αλάτων του φυτικού οξέος 5,0 mM σε pH 5,5 και σε θερμοκρασία 37 °C.

         (2)  Περισσότερες πληροφορίες σχετικά με τις μεθόδους ανάλυσης διατίθενται στην ακόλουθη διεύθυνση του εργαστηρίου αναφοράς: http://irmm.jrc.ec.europa.eu/EURLs/EURL_feed_additives/Pages/index.aspx


title: Εκτελεστικός κανονισμός (ΕΕ) 2015/2378 της Επιτροπής, της 15ης Δεκεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας και την κατάργηση του εκτελεστικού κανονισμού (ΕΕ) αριθ. 1156/2012

text:
               18.12.2015

               EL

               Επίσημη Εφημερίδα της Ευρωπαϊκής Ένωσης

               L 332/19

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2378 ΤΗΣ ΕΠΙΤΡΟΠΉΣ
   της 15ης Δεκεμβρίου 2015
   για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας και την κατάργηση του εκτελεστικού κανονισμού (ΕΕ) αριθ. 1156/2012
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/16/ΕΕ του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και την κατάργηση της οδηγίας 77/799/ΕΟΚ (1), και ιδίως το άρθρο 20 παράγραφοι 1, 3 και 4 και το άρθρο 21 παράγραφος 1,
   Εκτιμώντας τα ακόλουθα:

               (1)

               Η οδηγία 2011/16/ΕΕ αντικατέστησε την οδηγία 77/799/ΕΟΚ του Συμβουλίου (2). Έγιναν ορισμένες σημαντικές προσαρμογές των κανόνων σχετικά με τη διοικητική συνεργασία στον τομέα της φορολογίας, ιδίως όσον αφορά την ανταλλαγή πληροφοριών μεταξύ των κρατών μελών, με στόχο τη βελτίωση της αποδοτικότητας και της αποτελεσματικότητας της διασυνοριακής ανταλλαγής πληροφοριών.

               (2)

               Η οδηγία 2014/107/ΕΕ του Συμβουλίου (3) τροποποίησε την οδηγία 2011/16/ΕΕ εισάγοντας την υποχρεωτική αυτόματη ανταλλαγή πληροφοριών περί χρηματοοικονομικών λογαριασμών και σχετικό σύνολο κανόνων υποβολής στοιχείων και δέουσας επιμέλειας.

               (3)

               Προκειμένου να διασφαλιστεί η λειτουργία του νέου νομικού πλαισίου, η οδηγία 2011/16/ΕΕ προβλέπει ορισμένους κανόνες σχετικά με τα τυποποιημένα έντυπα και τους ηλεκτρονικούς μορφότυπους, καθώς και ότι οι πρακτικές ρυθμίσεις σχετικά με την ανταλλαγή πληροφοριών μεταξύ κρατών μελών πρέπει να καθορίζονται μέσω εκτελεστικών πράξεων. Ο εκτελεστικός κανονισμός (ΕΕ) αριθ. 1156/2012 της Επιτροπής (4) ορίζει λεπτομερείς κανόνες όσον αφορά τα τυποποιημένα έντυπα και τους ηλεκτρονικούς μορφότυπους που πρόκειται να χρησιμοποιηθούν σε σχέση με την οδηγία 2011/16/ΕΕ.

               (4)

               Λαμβάνοντας υπόψη τις αλλαγές που πρέπει να γίνουν με σκοπό την εφαρμογή της οδηγίας 2011/16/ΕΕ και προκειμένου να διευκολυνθεί η αναγνωσιμότητα της εκτελεστικής πράξης, είναι σκόπιμο να καταργηθεί ο εκτελεστικός κανονισμός (ΕΕ) αριθ. 1156/2012 και να καθοριστούν νέοι ενοποιημένοι κανόνες.

               (5)

               Προκειμένου να διευκολύνεται η ανταλλαγή πληροφοριών, η οδηγία 2011/16/ΕΕ απαιτεί να πραγματοποιείται η ανταλλαγή πληροφοριών δυνάμει της εν λόγω οδηγίας μέσω της χρήσης τυποποιημένων εντύπων, εκτός από την υποχρεωτική αυτόματη ανταλλαγή πληροφοριών.

               (6)

               Τα τυποποιημένα έντυπα που πρόκειται να χρησιμοποιηθούν θα πρέπει να περιλαμβάνουν μια σειρά πεδίων επαρκώς διαφοροποιημένων, ούτως ώστε να επιτρέπεται στα κράτη μέλη να αντιμετωπίζουν εύκολα όλες τις σχετικές περιπτώσεις, χρησιμοποιώντας τα πεδία που ενδείκνυνται για κάθε περίπτωση.

               (7)

               Για τους σκοπούς της υποχρεωτικής αυτόματης ανταλλαγής πληροφοριών, η οδηγία 2011/16/ΕΕ απαιτεί από την Επιτροπή να θεσπίσει τόσο τις πρακτικές ρυθμίσεις όσο και τους ηλεκτρονικούς μορφότυπους. Με σκοπό να εξασφαλιστεί η καταλληλότητα και η δυνατότητα χρησιμοποίησης των πληροφοριών που ανταλλάσσονται και η αποτελεσματικότητα της ίδιας της ανταλλαγής, θα πρέπει να θεσπιστούν εν προκειμένω λεπτομερείς κανόνες.

               (8)

               Η προϋπόθεση ότι η υποχρεωτική αυτόματη ανταλλαγή πληροφοριών για τις πέντε κατηγορίες εισοδήματος και κεφαλαίου, σύμφωνα με το άρθρο 8 παράγραφος 1 της οδηγίας 2011/16/ΕΕ, εξαρτάται από τη διαθεσιμότητα των πληροφοριών δικαιολογεί το ότι ο αντίστοιχος ηλεκτρονικός μορφότυπος δεν προσδιορίζεται πέραν του επιπέδου της γενικής δομής και των κατηγοριών στοιχείων που απαρτίζουν τον ηλεκτρονικό μορφότυπο, ενώ τα λεπτομερή στοιχεία που ανταλλάσσονται στο πλαίσιο καθεμίας από τις εν λόγω κατηγορίες εξαρτώνται από τη διαθεσιμότητά τους σε κάθε κράτος μέλος.

               (9)

               Λαμβάνοντας υπόψη ότι οι πληροφορίες που ανταλλάσσονται σύμφωνα με το άρθρο 8 παράγραφος 3α της οδηγίας 2011/16/ΕΕ πρόκειται να συλλέγονται από τα δηλούντα χρηματοπιστωτικά ιδρύματα σύμφωνα με τους ισχύοντες κανόνες υποβολής στοιχείων και δέουσας επιμέλειας που προβλέπονται στα παραρτήματα Ι και ΙΙ της οδηγίας 2011/16/ΕΕ και, ως εκ τούτου, ότι η ανταλλαγή δεν εξαρτάται από την προϋπόθεση διαθεσιμότητας των πληροφοριών, ο ηλεκτρονικός μορφότυπος που πρόκειται να χρησιμοποιηθεί θα πρέπει, αντιθέτως, να επεκταθεί ώστε να περιλαμβάνει κάθε δυνατή λεπτομέρεια και να συμπεριλαμβάνει κάθε στοιχείο, μαζί με τα συναφή χαρακτηριστικά γνωρίσματά του, εάν υπάρχουν.

               (10)

               Σύμφωνα με την οδηγία 2011/16/ΕΕ, οι πληροφορίες θα πρέπει, στο μέτρο του δυνατού, να κοινοποιούνται ηλεκτρονικά, με χρήση του Κοινού Δικτύου Επικοινωνιών («CCN»). Όπου κρίνεται αναγκαίο, θα πρέπει να εξειδικευθούν οι πρακτικές ρυθμίσεις για την εν λόγω κοινοποίηση. Θα πρέπει να ισχύουν λεπτομερείς κανόνες για την κοινοποίηση εκθέσεων, δηλώσεων και άλλων εγγράφων που δεν εμπεριέχονται στην ανταλλαγή πληροφοριών αυτή καθ' εαυτήν αλλά την υποστηρίζουν και, στην περίπτωση της κοινοποίησης, εκτός του δικτύου CCN και με την επιφύλαξη άλλων ρυθμίσεων που έχουν συμφωνηθεί διμερώς, για την κοινοποίηση και τον προσδιορισμό των πληροφοριών που ανταλλάσσονται.

               (11)

               Οι νομοθετικές, κανονιστικές και διοικητικές διατάξεις των κρατών μελών που είναι αναγκαίες για τη συμμόρφωση με το άρθρο 8 παράγραφος 3α της οδηγίας 2011/16/ΕΕ σχετικά με την υποχρεωτική αυτόματη ανταλλαγή χρηματοοικονομικών πληροφοριών πρόκειται να εφαρμοσθούν από την 1η Ιανουαρίου 2016. Συνεπώς, ο παρών κανονισμός είναι σκόπιμο να εφαρμοστεί από την ίδια ημερομηνία.

               (12)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διοικητικής Συνεργασίας για τη Φορολογία,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τυποποιημένα έντυπα για την ανταλλαγή πληροφοριών κατόπιν αιτήματος, την αυθόρμητη ανταλλαγή, τις κοινοποιήσεις και την ανατροφοδότηση
   1.   Όσον αφορά τα έντυπα που πρόκειται να χρησιμοποιηθούν, ως «πεδίο» νοείται η θέση σε ένα έντυπο στην οποία μπορούν να καταγράφονται οι πληροφορίες που ανταλλάσσονται κατ' εφαρμογή της οδηγίας 2011/16/ΕΕ.
   2.   Το έντυπο που πρόκειται να χρησιμοποιηθεί για τα αιτήματα παροχής πληροφοριών και διεξαγωγής διοικητικών ερευνών σύμφωνα με το άρθρο 5 της οδηγίας 2011/16/ΕΕ και τις απαντήσεις τους, την βεβαίωση παραλαβής τους, τα αιτήματα για πρόσθετες βασικές πληροφορίες, την αδυναμία ή την άρνηση ικανοποίησης του αιτήματος σύμφωνα με το άρθρο 7 της εν λόγω οδηγίας είναι σύμφωνο με το παράρτημα Ι του παρόντος κανονισμού.
   3.   Το έντυπο που πρόκειται να χρησιμοποιηθεί για την αυθόρμητη παροχή πληροφοριών και την βεβαίωση παραλαβής τους σύμφωνα με τα άρθρα 9 και 10,της οδηγίας 2011/16/ΕΕ είναι σύμφωνο με το παράρτημα ΙΙ του παρόντος κανονισμού.
   4.   Το έντυπο που πρόκειται να χρησιμοποιηθεί για τα αιτήματα διοικητικών κοινοποιήσεων σύμφωνα με το άρθρο 13 παράγραφοι 1 και 2 της οδηγίας 2011/16/ΕΕ και για τις απαντήσεις τους σύμφωνα με το άρθρο 13 παράγραφος 3 της εν λόγω οδηγίας είναι σύμφωνο με το παράρτημα ΙΙΙ του παρόντος κανονισμού.
   5.   Το έντυπο που πρόκειται να χρησιμοποιηθεί για τις πληροφορίες ανατροφοδότησης σύμφωνα με το άρθρο 14 παράγραφος 1 της οδηγίας 2011/16/ΕΕ είναι σύμφωνο με το παράρτημα IV του παρόντος κανονισμού.
   Άρθρο 2
   Ηλεκτρονικοί μορφότυποι για την υποχρεωτική αυτόματη ανταλλαγή πληροφοριών
   1.   Ο ηλεκτρονικός μορφότυπος που πρόκειται να χρησιμοποιηθεί για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 1 της οδηγίας 2011/16/ΕΕ είναι σύμφωνος με το παράρτημα V του παρόντος κανονισμού.
   2.   Ο ηλεκτρονικός μορφότυπος που πρόκειται να χρησιμοποιηθεί για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 3α της οδηγίας 2011/16/ΕΕ είναι σύμφωνος με το παράρτημα VI του παρόντος κανονισμού.
   Άρθρο 3
   Πρακτικές ρυθμίσεις όσον αφορά τη χρήση του δικτύου CCN
   1.   Οι εκθέσεις, οι δηλώσεις και λοιπά έγγραφα που αναφέρονται στις πληροφορίες που κοινοποιούνται σύμφωνα με την οδηγία 2011/16/ΕΕ μπορούν να αποστέλλονται με άλλα μέσα επικοινωνίας, εκτός του δικτύου CCN.
   2.   Όταν οι πληροφορίες που αναφέρονται στην οδηγία 2011/16/ΕΕ δεν ανταλλάσσονται με ηλεκτρονικά μέσα με χρήση του δικτύου CCN και, εκτός αν άλλως συμφωνηθεί διμερώς, οι πληροφορίες παρέχονται με συνοδευτική επιστολή η οποία περιγράφει τις πληροφορίες που κοινοποιούνται και είναι δεόντως υπογεγραμμένη από την αρμόδια αρχή η οποία κοινοποιεί τις πληροφορίες.
   Άρθρο 4
   Κατάργηση
   Ο εκτελεστικός κανονισμός (ΕΕ) αριθ. 1156/2012 καταργείται την 1η Ιανουαρίου 2016.
   Οι παραπομπές στον καταργούμενο εκτελεστικό κανονισμό θεωρούνται ως παραπομπές στον παρόντα κανονισμό.
   Άρθρο 5
   Έναρξη ισχύος και εφαρμογή
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Δεκεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 64 της 11.3.2011, σ. 1.

      (2)  Οδηγία 77/799/ΕΟΚ του Συμβουλίου, της 19ης Δεκεμβρίου 1977, για την αμοιβαία συνδρομή των αρμοδίων αρχών των κρατών μελών στον τομέα των αμέσων φόρων (ΕΕ L 336 της 27.12.1977, σ. 15).

      (3)  Οδηγία 2014/107/ΕΕ του Συμβουλίου, της 9ης Δεκεμβρίου 2014, για την τροποποίηση της οδηγίας 2011/16/ΕΕ όσον αφορά την υποχρεωτική αυτόματη ανταλλαγή πληροφοριών στον φορολογικό τομέα (ΕΕ L 359 της 16.12.2014, σ. 1).

      (4)  Εκτελεστικός κανονισμός (ΕΕ) αριθ. 1156/2012 της Επιτροπής, της 6ης Δεκεμβρίου 2012, για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας (ΕΕ L 335 της 7.12.2012, σ. 42).

      ΠΑΡΑΡΤΗΜΑ I

         Έντυπο που αναφέρεται στο άρθρο 1 παράγραφος 2

      Το έντυπο για τα αιτήματα παροχής πληροφοριών και διεξαγωγής διοικητικών ερευνών σύμφωνα με το άρθρο 5 της οδηγίας 2011/16/ΕΕ και τις απαντήσεις τους, την βεβαίωση παραλαβής τους, τα αιτήματα για πρόσθετες βασικές πληροφορίες, την αδυναμία ή την άρνηση ικανοποίησης του αιτήματος σύμφωνα με το άρθρο 7 της οδηγίας 2011/16/ΕΕ περιέχει τα ακόλουθα πεδία (1):

                  —

                  Νομική βάση

                  —

                  Αριθμός αναφοράς

                  —

                  Ημερομηνία

                  —

                  Στοιχεία ταυτοποίησης της αιτούσας και της λαμβάνουσας αρχής

                  —

                  Στοιχεία ταυτότητας του προσώπου που αποτελεί αντικείμενο εξέτασης ή έρευνας

                  —

                  Γενική περιγραφή της υπόθεσης και, κατά περίπτωση, ειδικές βασικές πληροφορίες που ενδέχεται να επιτρέπουν να εκτιμηθεί η εύλογη συνάφεια των ζητούμενων πληροφοριών για την εφαρμογή και την επιβολή της εγχώριας νομοθεσίας των κρατών μελών σχετικά με τους φόρους που αναφέρονται στο άρθρο 2 της οδηγίας 2011/16/ΕΕ.

                  —

                  Φορολογικός σκοπός για τον οποίο ζητούνται οι πληροφορίες

                  —

                  Υπό εξέταση περίοδος

                  —

                  Όνομα και διεύθυνση κάθε προσώπου που εικάζεται ότι έχει στην κατοχή του τις ζητούμενες πληροφορίες

                  —

                  Τήρηση της νομικής απαίτησης που επιβάλλεται από το άρθρο 16 παράγραφος 1 της οδηγίας 2011/16/ΕΕ

                  —

                  Τήρηση της νομικής απαίτησης που επιβάλλεται από το άρθρο 17 παράγραφος 1 της οδηγίας 2011/16/ΕΕ

                  —

                  Αιτιολογημένο αίτημα συγκεκριμένης διοικητικής έρευνας και λόγοι άρνησης της διεξαγωγής της συγκεκριμένης διοικητικής έρευνας για την οποία υποβάλλεται το αίτημα

                  —

                  Βεβαίωση παραλαβής του αιτήματος παροχής πληροφοριών

                  —

                  Αίτημα για πρόσθετες βασικές πληροφορίες

                  —

                  Λόγοι αδυναμίας ή άρνησης παροχής πληροφοριών

                  —

                  Λόγοι για την αδυναμία απάντησης εντός της προθεσμίας και της ημερομηνίας κατά την οποία η αρχή στην οποία υποβάλλεται η αίτηση θεωρεί ότι μπορεί να είναι σε θέση να ανταποκριθεί

         (1)  Ωστόσο, μόνον τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ ΙΙ

         Έντυπο που αναφέρεται στο άρθρο 1 παράγραφος 3

      Το έντυπο για την αυθόρμητη παροχή πληροφοριών και τη βεβαίωση παραλαβής τους σύμφωνα με τα άρθρα 9 και 10, αντίστοιχα, της οδηγίας 2011/16/ΕΕ περιέχει τα ακόλουθα πεδία (1):

                  —

                  Νομική βάση

                  —

                  Αριθμός αναφοράς

                  —

                  Ημερομηνία

                  —

                  Στοιχεία ταυτοποίησης της αποστέλλουσας και της λαμβάνουσας αρχής

                  —

                  Στοιχεία ταυτότητας του προσώπου που αποτελεί αντικείμενο αυθόρμητης παροχής πληροφοριών

                  —

                  Περίοδος την οποία καλύπτει η αυθόρμητη παροχή πληροφοριών

                  —

                  Τήρηση της νομικής απαίτησης που επιβάλλεται από το άρθρο 16 παράγραφος 1 της οδηγίας 2011/16/ΕΕ

                  —

                  Βεβαίωση παραλαβής των πληροφοριών που παρέχονται αυθορμήτως

         (1)  Ωστόσο, μόνον τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ III

         Έντυπο που αναφέρεται στο άρθρο 1 παράγραφος 4

      Το έντυπο για τα αιτήματα κοινοποιήσεων σύμφωνα με το άρθρο 13, παράγραφοι 1 και 2 της οδηγίας 2011/16/ΕΕ και για τις απαντήσεις τους σύμφωνα με το άρθρο 13 παράγραφος 3 της εν λόγω οδηγίας περιέχει τα ακόλουθα πεδία (1):

                  —

                  Νομική βάση

                  —

                  Αριθμός αναφοράς

                  —

                  Ημερομηνία

                  —

                  Στοιχεία ταυτοποίησης της αιτούσας και της λαμβάνουσας αρχής

                  —

                  Όνομα και διεύθυνση του παραλήπτη της πράξης ή της απόφασης

                  —

                  Άλλες πληροφορίες που μπορεί να διευκολύνουν την ταυτοποίηση του παραλήπτη

                  —

                  Αντικείμενο της πράξης ή της απόφασης

                  —

                  Απάντηση της λαμβάνουσας αρχής, σύμφωνα με το άρθρο 13 παράγραφος 3 της οδηγίας 2011/16/ΕΕ, συμπεριλαμβανομένης της ημερομηνίας κοινοποίησης της πράξης ή της απόφασης στον παραλήπτη

         (1)  Ωστόσο, μόνον τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ IV

         Έντυπο που αναφέρεται στο άρθρο 1 παράγραφος 5

      Το έντυπο για τις πληροφορίες ανατροφοδότησης σύμφωνα με το άρθρο 14 παράγραφος 1 της οδηγίας 2011/16/ΕΕ περιέχει τα ακόλουθα πεδία (1):

                  —

                  Αριθμός αναφοράς

                  —

                  Ημερομηνία

                  —

                  Ταυτότητα της αρμόδιας αρχής που εκδίδει τις πληροφορίες ανατροφοδότησης

                  —

                  Γενική ανατροφοδότηση για τις παρεχόμενες πληροφορίες

                  —

                  Αποτελέσματα που συνδέονται άμεσα με τις παρεχόμενες πληροφορίες

         (1)  Ωστόσο, μόνον τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ V

         Ηλεκτρονικός μορφότυπος που αναφέρεται στο άρθρο 2 παράγραφος 1

      Οι ηλεκτρονικοί μορφότυποι για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 1 της οδηγίας 2011/16/ΕΕ πληρούν την ακόλουθη δενδρική δομή και περιλαμβάνουν τις ακόλουθες κατηγορίες στοιχείων (1):

                  α)

                  Όσον αφορά το γενικό μήνυμα:

                  β)

                  Όσον αφορά τον κορμό για τη διαβίβαση πληροφοριών σχετικά με το εισόδημα από απασχόληση ή αμοιβές διοικητικών στελεχών:

                  γ)

                  Όσον αφορά τον κορμό για τη διαβίβαση πληροφοριών σχετικά με τις συντάξεις:

                  δ)

                  Όσον αφορά τον κορμό για τη διαβίβαση πληροφοριών σχετικά με προϊόντα ασφάλειας ζωής:

                  ε)

                  Όσον αφορά τον κορμό για τη διαβίβαση πληροφοριών σχετικά με την κατοχή ακίνητης περιουσίας και τα εισοδήματα που προέρχονται από αυτήν:

                  στ)

                  Όσον αφορά τον κορμό στην περίπτωση που δεν υπάρχουν πληροφορίες προς διαβίβαση σε σχέση με ειδική κατηγορία:

                  ζ)

                  Όσον αφορά τον κορμό για την απόδειξη παραλαβής των πληροφοριών για ειδική κατηγορία:

         (1)  Ωστόσο, μόνον οι κατηγορίες στοιχείων που είναι πράγματι διαθέσιμες και εφαρμόσιμες σε μια δεδομένη υπόθεση χρειάζεται να εμφανίζονται στον ηλεκτρονικό μορφότυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ VI

         Ηλεκτρονικός μορφότυπος που αναφέρεται στο άρθρο 2 παράγραφος 2

      Ο ηλεκτρονικός μορφότυπος για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 3α της οδηγίας 2011/16/ΕΕ πληροί την ακόλουθη δενδρική δομή και περιλαμβάνει τα ακόλουθα στοιχεία και ιδιοχαρακτηριστικά (1):

                  α)

                  Όσον αφορά το γενικό μήνυμα:

                  β)

                  Όσον αφορά τους τύπους που είναι κοινοί με αυτούς του Νόμου περί Φορολογικής Συμμόρφωσης Λογαριασμών της Αλλοδαπής των Ηνωμένων Πολιτειών («FACTA») και του Κοινού Προτύπου Αναφοράς («CRS») οι οποίοι χρησιμοποιούνται στο γενικό μήνυμα στο σημείο α) ανωτέρω:

                  γ)

                  Όσον αφορά τους κοινούς τύπους του ΟΟΣΑ που χρησιμοποιούνται στο γενικό μήνυμα στο σημείο α) ανωτέρω:

         (1)  Ωστόσο, μόνο τα στοιχεία και ιδιοχαρακτηριστικά που είναι πράγματι εφαρμόσιμα σε μια δεδομένη υπόθεση επιπλέον της εφαρμογής των κανόνων δήλωσης στοιχείων και δέουσας επιμέλειας που περιλαμβάνονται στα παραρτήματα Ι και ΙΙ της οδηγίας 2011/16/ΕΕ χρειάζεται να εμφανίζονται στον ηλεκτρονικό μορφότυπο που χρησιμοποιείται στην εν λόγω υπόθεση.


title: Εκτελεστικός κανονισμός (ΕΕ) 2016/1963 της Επιτροπής, της 9ης Νοεμβρίου 2016, για την τροποποίηση του εκτελεστικού κανονισμού (ΕΕ) 2015/2378 όσον αφορά τα τυποποιημένα έντυπα και τις γλωσσικές ρυθμίσεις που πρόκειται να χρησιμοποιηθούν σε σχέση με τις οδηγίες του Συμβουλίου (ΕΕ) 2015/2376 και (ΕΕ) 2016/881

text:
               10.11.2016

               EL

               Επίσημη Εφημερίδα της Ευρωπαϊκής Ένωσης

               L 303/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1963 ΤΗΣ ΕΠΙΤΡΟΠΉΣ
   της 9ης Νοεμβρίου 2016
   για την τροποποίηση του εκτελεστικού κανονισμού (ΕΕ) 2015/2378 όσον αφορά τα τυποποιημένα έντυπα και τις γλωσσικές ρυθμίσεις που πρόκειται να χρησιμοποιηθούν σε σχέση με τις οδηγίες του Συμβουλίου (ΕΕ) 2015/2376 και (ΕΕ) 2016/881
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/16/EE του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (1), και ιδίως το άρθρο 20 παράγραφοι 5 και 6,
   Εκτιμώντας τα ακόλουθα:

               (1)

               Το άρθρο 8α της οδηγίας 2011/16/ΕΕ προβλέπει την υποχρεωτική αυτόματη ανταλλαγή των εκ των προτέρων διασυνοριακών αποφάσεων και των εκ των προτέρων συμφωνιών ενδοομιλικής τιμολόγησης. Για τις εν λόγω ανταλλαγές πρέπει να χρησιμοποιείται τυποποιημένο έντυπο, συμπεριλαμβανομένων γλωσσικών ρυθμίσεων, και πρέπει να δημιουργηθεί ασφαλές κεντρικό ευρετήριο για τα κράτη μέλη, όπου θα καταχωρίζονται οι πληροφορίες.

               (2)

               Το άρθρο 8αα της οδηγίας 2011/16/ΕΕ προβλέπει την υποχρεωτική αυτόματη ανταλλαγή πληροφοριών όσον αφορά τις εκθέσεις ανά χώρα. Πρέπει να εγκριθούν γλωσσικές ρυθμίσεις όσον αφορά το έντυπο που θα χρησιμοποιείται για τις ανταλλαγές.

               (3)

               Συνεπώς, θα πρέπει να τροποποιηθεί αναλόγως ο εκτελεστικός κανονισμός (ΕΕ) 2015/2378 της Επιτροπής (2).

               (4)

               Για λόγους συνοχής και ασφάλειας δικαίου, είναι σκόπιμο να ευθυγραμμιστούν οι ημερομηνίες εφαρμογής του παρόντος κανονισμού με τις ημερομηνίες εφαρμογής των νομοθετικών, κανονιστικών και διοικητικών διατάξεων των κρατών μελών που είναι αναγκαίες για τη συμμόρφωση προς τα άρθρα 8α και 8αα της οδηγίας 2011/16/ΕΕ.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διοικητικής Συνεργασίας για τη Φορολογία,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του εκτελεστικού κανονισμού (ΕΕ) 2015/2378
   Ο εκτελεστικός κανονισμός (ΕΕ) 2015/2378 τροποποιείται ως εξής:

               1)

               Παρεμβάλλεται το ακόλουθο άρθρο 2α:
               «Άρθρο 2a
               Τυποποιημένα έντυπα, συμπεριλαμβανομένων γλωσσικών ρυθμίσεων, για την υποχρεωτική αυτόματη ανταλλαγή εκ των προτέρων διασυνοριακών αποφάσεων και εκ των προτέρων συμφωνιών ενδοομιλικής τιμολόγησης
               1.   Όσον αφορά τα έντυπα που πρόκειται να χρησιμοποιηθούν, ως “στοιχείο” ή “πεδίο” νοείται η θέση σε ένα έντυπο στην οποία μπορούν να καταγράφονται πληροφορίες που ανταλλάσσονται κατ' εφαρμογή της οδηγίας 2011/16/ΕΕ.
               2.   Το έντυπο που πρόκειται να χρησιμοποιηθεί για την υποχρεωτική αυτόματη ανταλλαγή εκ των προτέρων διασυνοριακών αποφάσεων και εκ των προτέρων συμφωνιών ενδοομιλικής τιμολόγησης, σύμφωνα με το άρθρο 8α της οδηγίας 2011/16/ΕΕ, είναι σύμφωνο με το παράρτημα VII του παρόντος κανονισμού.
               3.   Τα βασικά στοιχεία που αναφέρονται στο άρθρο 20 παράγραφος 5 της οδηγίας 2011/16/ΕΕ είναι τα στοιχεία που απαριθμούνται στο άρθρο 8α παράγραφος 6 στοιχεία β), η) και θ) της εν λόγω οδηγίας και αυτά τα βασικά στοιχεία πρέπει επίσης να αποστέλλονται στα αγγλικά.».

               2)

               Παρεμβάλλεται το ακόλουθο άρθρο 2β:
               «Άρθρο 2β
               Γλωσσικές ρυθμίσεις για την υποχρεωτική αυτόματη ανταλλαγή πληροφοριών όσον αφορά την έκθεση ανά χώρα
               Τα βασικά στοιχεία που αναφέρονται στο άρθρο 20 παράγραφος 6 της οδηγίας 2011/16/ΕΕ είναι οι πληροφορίες ή οι εξηγήσεις που περιλαμβάνονται στον πίνακα 3 του τμήματος III του παραρτήματος III της εν λόγω οδηγίας και αυτά τα βασικά στοιχεία αποστέλλονται επίσης στα αγγλικά, εκτός αν άλλη επίσημη γλώσσα της Ένωσης έχει συμφωνηθεί μεταξύ του κράτους μέλους αποστολής και όλα τα άλλα κράτη μέλη στα οποία αποστέλλονται οι πληροφορίες κατ' εφαρμογή του άρθρου 8αα παράγραφος 2 της οδηγίας 2011/16/ΕΕ.».

               3)

               Προστίθεται το παράρτημα VII, όπως καθορίζεται στο παράρτημα του παρόντος κανονισμού.

         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2017.
   Ωστόσο, το άρθρο 1 παράγραφος 2 εφαρμόζεται από τις 5 Ιουνίου 2017.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Νοεμβρίου 2016.

            Για την Επιτροπή

            O Πρόεδρος

         Jean-Claude JUNCKER

      (1)  ΕΕ L 64 της 11.3.2011, σ. 1.

      (2)  Εκτελεστικός κανονισμός (ΕΕ) 2015/2378 της Επιτροπής, της 15ης Δεκεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας και την κατάργηση του εκτελεστικού κανονισμού (ΕΕ) αριθ. 1156/2012 (ΕΕ L 332 της 18.12.2015, σ. 19).

      ΠΑΡΑΡΤΗΜΑ
      Το ακόλουθο παράρτημα προστίθεται στον εκτελεστικό κανονισμό (ΕΕ) 2015/2378:

            «ΠΑΡΑΡΤΗΜΑ VII

               Έντυπο που αναφέρεται στο άρθρο 2α

            Το έντυπο για την υποχρεωτική αυτόματη ανταλλαγή εκ των προτέρων διασυνοριακών αποφάσεων και εκ των προτέρων συμφωνιών ενδοομιλικής τιμολόγησης κατ' εφαρμογή του άρθρου 8α της οδηγίας 2011/16/ΕΕ περιέχει, εκτός από τις συνιστώσες που απαριθμούνται στο άρθρο 8α παράγραφος 6 της εν λόγω οδηγίας, το ακόλουθο πεδίο:

                        α)

                        Αναφορά απόφασης.».


title: Εκτελεστικός κανονισμός (ΕΕ) αριθ. 1205/2012 της Επιτροπής, της 14ης Δεκεμβρίου 2012 , για την τροποποίηση του κανονισμού (ΕΕ) αριθ. 802/2010 όσον αφορά τις επιδόσεις των εταιρειών Κείμενο που παρουσιάζει ενδιαφέρον για τον ΕΟΧ

text:
               15.12.2012

               EL

               Επίσημη Εφημερίδα της Ευρωπαϊκής Ένωσης

               L 347/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1205/2012 ΤΗΣ ΕΠΙΤΡΟΠΉΣ
   της 14ης Δεκεμβρίου 2012
   για την τροποποίηση του κανονισμού (ΕΕ) αριθ. 802/2010 όσον αφορά τις επιδόσεις των εταιρειών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος του λιμένα (1), και ιδίως το άρθρο 27,
   Εκτιμώντας τα ακόλουθα:

               (1)

               Οι επιδόσεις εταιρείας είναι μια από τις γενικές παραμέτρους που καθορίζουν την κατηγορία κινδύνου του πλοίου.

               (2)

               Για την αξιολόγηση των επιδόσεων εταιρείας πρέπει να λαμβάνονται υπόψη τα ποσοστά ελλείψεων και κρατήσεων όλων των πλοίων του εταιρικού στόλου που έχουν υποβληθεί σε επιθεώρηση εντός της Ένωσης και εντός της περιοχής που καλύπτεται από το μνημόνιο συνεννόησης του Παρισιού για τον έλεγχο των πλοίων από το κράτος του λιμένα (ΜΣ του Παρισιού).

               (3)

               Οι κανόνες εφαρμογής για τον υπολογισμό των κριτηρίων επιδόσεων εταιρείας όσον αφορά την κατηγορία κινδύνου του πλοίου καθώς και μεθοδολογίας για τη σύνταξη των καταλόγων προς δημοσίευση καθορίζονται στον κανονισμό (ΕΕ) αριθ. 802/2010 της Επιτροπής, της 13ης Σεπτεμβρίου 2010, σχετικά με την εφαρμογή του άρθρου 10 παράγραφος 3 και του άρθρου 27 της οδηγίας 2009/16/ΕΚ του Ευρωπαϊκού Κοινοβουλίου και του Συμβουλίου όσον αφορά τις επιδόσεις των εταιρειών (2).

               (4)

               Προσομοιώσεις της δημοσίευσης των καταλόγων με βάση τις πληροφορίες που έχουν καταχωριστεί στη βάση δεδομένων των επιθεωρήσεων αποδεικνύουν ότι η μεθοδολογία δημοσίευσης που καθορίζεται στον κανονισμό (ΕΕ) αριθ. 802/2010 θα πρέπει να είναι περισσότερο στοχοθετημένη.

               (5)

               Προκειμένου, συνεπώς, να είναι αξιόπιστοι οι κατάλογοι των εταιρειών με χαμηλές ή πολύ χαμηλές επιδόσεις είναι απαραίτητο να τροποποιηθούν τα κριτήρια που χρησιμοποιούνται για την κατάρτιση των εν λόγω καταλόγων ώστε η δημοσίευση να επικεντρώνεται στις εταιρείες με τις ασθενέστερες επιδόσεις. Η τροποποίηση αυτή δεν αλλάζει τον υπολογισμό των επιδόσεων της εταιρείας όσον αφορά την κατηγορία κινδύνου πλοίων.

               (6)

               Μια εταιρεία, για να περιληφθεί στους καταλόγους των εταιρειών με χαμηλές και πολύ χαμηλές επιδόσεις, πρέπει να είναι αποδεδειγμένο ένα επίπεδο χαμηλών επιδόσεων για συνεχή περίοδο 36 μηνών, αμέσως πριν από τη δημοσίευση. Σταθερά χαμηλές επιδόσεις για μια τόσο εκτεταμένη περίοδο δείχνει απροθυμία ή αδυναμία από πλευράς της εταιρείας για βελτίωση των επιδόσεών της. Δεδομένου ότι η δημοσίευση στους καταλόγους βασίζεται στην επεξεργασία των δεδομένων που αντιστοιχούν στην επίδοση των εταιρειών για 36 μήνες, θα πρέπει να προβλεφθεί επαρκές χρονικό διάστημα πριν από την πρώτη δημοσίευση, προκειμένου να συγκεντρωθούν στη βάση δεδομένων THETIS επαρκή δεδομένα που γνωστοποιούνται από τα κράτη μέλη, σύμφωνα με την οδηγία 2009/16/ΕΚ.

               (7)

               Οι εταιρείες που απαριθμούνται στον κατάλογο καθορίζονται αποκλειστικά με βάση τις πληροφορίες που διαβιβάζονται και επικυρώνονται από τα κράτη μέλη στη βάση δεδομένων των επιθεωρήσεων, σύμφωνα με το άρθρο 24 παράγραφος 3 της οδηγίας 2009/16/ΕΚ. Οι πληροφορίες αυτές περιλαμβάνουν επιθεωρήσεις των πλοίων, ελλείψεις που εντοπίστηκαν κατά τις επιθεωρήσεις και κρατήσεις. Επίσης, περιλαμβάνει τις πληροφορίες σχετικά με το πλοίο (όνομα, αριθμό αναγνώρισης ΙΜΟ, διακριτικό σήμα και σημαία) καθώς και το όνομα του ιδιοκτήτη ή προσώπου, όπως ο εφοπλιστής-διαχειριστής ή ναυλωτής που έχει αναλάβει την ευθύνη για τη λειτουργία του πλοίου, καθώς και τα καθήκοντα και τις ευθύνες που επιβάλλει ο Διεθνής Κώδικας Διαχείρισης της Ασφάλειας (ISM). Με τον τρόπο αυτό οι επιδόσεις εταιρείας και των σκαφών για τα οποία είναι υπεύθυνη μπορούν αυτομάτως να επικαιροποιούνται στη βάση δεδομένων των επιθεωρήσεων και οι κατάλογοι μπορούν να ενημερώνεται καθημερινά.

               (8)

               Η Επιτροπή θα πρέπει να είναι σε θέση να ανακτά από τη βάση δεδομένων των επιθεωρήσεων, χρησιμοποιώντας τις αυτόματες λειτουργίες, τα σχετικά δεδομένα προκειμένου να καθορίσει τις εταιρείες που πρέπει να συμπεριληφθούν στον κατάλογο των εταιρειών με χαμηλές και πολύ χαμηλές επιδόσεις.

               (9)

               Η μεθοδολογία για τον προσδιορισμό του πίνακα επιδόσεων εταιρείας βασίζεται στην επεξεργασία του δείκτη κράτησης και του δείκτη ελλείψεων της εταιρείας, όπως προβλέπεται στο παράρτημα του κανονισμού (ΕΕ) αριθ. 802/2010.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 3 παράγραφος 2 του κανονισμού (ΕΕ) αριθ. 802/2010 αντικαθίσταται από το ακόλουθο κείμενο:

      «2.   Ο EMSA δημοσιεύει, από την 1η Ιανουαρίου 2014, και επικαιροποιεί σε καθημερινή βάση στον δημόσιο ιστότοπό του τις ακόλουθες πληροφορίες:

                  α)

                  τον κατάλογο εταιρειών των οποίων οι επιδόσεις ήταν πολύ χαμηλές για μια συνεχή περίοδο 36 μηνών·

                  β)

                  τον κατάλογο εταιρειών των οποίων οι επιδόσεις ήταν χαμηλές ή πολύ χαμηλές για μια συνεχή περίοδο 36 μηνών·

                  γ)

                  τον κατάλογο εταιρειών των οποίων οι επιδόσεις ήταν χαμηλές για μια συνεχή περίοδο 36 μηνών·».

   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Δεκεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 131 της 28.5.2009, σ. 57.

      (2)  ΕΕ L 241 της 14.9.2010, σ. 4.


title: Εκτελεστικός κανονισμός (ΕΕ) αριθ. 1140/2014 της Επιτροπής, της 27ης Οκτωβρίου 2014 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               28.10.2014

               EL

               Επίσημη Εφημερίδα της Ευρωπαϊκής Ένωσης

               L 307/36

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1140/2014 ΤΗΣ ΕΠΙΤΡΟΠΉΣ
   της 27ης Οκτωβρίου 2014
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Οκτωβρίου 2014.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  AL

                  55,3

                  MA

                  105,2

                  MK

                  84,3

                  ZZ

                  81,6

                  0707 00 05

                  AL

                  59,9

                  MK

                  80,7

                  TR

                  133,3

                  ZZ

                  91,3

                  0709 93 10

                  MA

                  99,6

                  TR

                  108,6

                  ZZ

                  104,1

                  0805 50 10

                  AR

                  78,7

                  TR

                  99,7

                  UY

                  86,1

                  ZA

                  84,3

                  ZZ

                  87,2

                  0806 10 10

                  BR

                  278,9

                  MD

                  39,0

                  PE

                  350,2

                  TR

                  147,0

                  ZZ

                  203,8

                  0808 10 80

                  BR

                  53,3

                  CL

                  86,3

                  CN

                  117,7

                  MD

                  27,7

                  NZ

                  148,8

                  US

                  191,0

                  ZA

                  157,5

                  ZZ

                  111,8

                  0808 30 90

                  CN

                  106,3

                  TR

                  114,2

                  ZZ

                  110,3

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 646/2012 της Επιτροπής, της 16ης Ιουλίου 2012 , σχετικά με τον καθορισμό λεπτομερών κανόνων για τα πρόστιμα και τις περιοδικές χρηματικές ποινές σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

text:
               17.7.2012

               EL

               Επίσημη Εφημερίδα της Ευρωπαϊκής Ένωσης

               L 187/29

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 646/2012 ΤΗΣ ΕΠΙΤΡΟΠΉΣ
   της 16ης Ιουλίου 2012
   σχετικά με τον καθορισμό λεπτομερών κανόνων για τα πρόστιμα και τις περιοδικές χρηματικές ποινές σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 25 παράγραφος 3,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 216/2008 αποσκοπεί στην εδραίωση και τη διατήρηση στην Ευρώπη υψηλού και ομοιόμορφου επιπέδου ασφάλειας στην πολιτική αεροπορία. Ο εν λόγω κανονισμός προβλέπει τα μέσα επίτευξης του στόχου, καθώς και άλλων στόχων στον τομέα της ασφάλειας πτήσεων στην πολιτική αεροπορία.

               (2)

               Σύμφωνα με τον κανονισμό (ΕΚ) αριθ. 216/2008, ο Ευρωπαϊκός Οργανισμός Ασφάλειας της Αεροπορίας («ο Οργανισμός») είναι αρμόδιος για την πιστοποίηση ορισμένων προϊόντων, προσώπων και επιχειρήσεων. Σε αυτά τα υπό την αρμοδιότητά του πεδία, ο Οργανισμός πρέπει να επιβλέπει εάν αυτά τα προϊόντα, πρόσωπα και επιχειρήσεις συμμορφώνονται με τις εφαρμοστέες απαιτήσεις, μεταξύ των οποίων και με τις διατάξεις του κανονισμού (ΕΚ) αριθ. 216/2008 και των εκτελεστικών κανόνων του.

               (3)

               Στις περιπτώσεις στις οποίες οι ενδεχομένως διαπιστωθείσες ελλείψεις δεν διορθώνονται δεόντως με την ισχύουσα εποπτική διαδικασία, η Επιτροπή εξουσιοδοτείται, βάσει του άρθρου 25 του κανονισμού (ΕΚ) αριθ. 216/2008 κατ’αίτηση του Οργανισμού, να επιβάλει πρόστιμα ή περιοδικές χρηματικές ποινές σε κατόχους πιστοποιητικού εκδοθέντος από τον Οργανισμό για εκ προθέσεως ή εξ αμελείας παραβίαση υποχρέωσης καθοριζόμενης στον κανονισμό (ΕΚ) αριθ. 216/2008 ή στους εκτελεστικούς κανόνες του.

               (4)

               Με την καθιέρωση προστίμων και περιοδικών χρηματικών ποινών η Επιτροπή θα διαθέτει ακόμη ένα μέσο που θα της επιτρέπει περισσότερο διαφοροποιημένη, ευέλικτη και κλιμακούμενη αντίδραση σε περίπτωση παραβίασης των κανόνων, σε σύγκριση με την ανάκληση πιστοποιητικού εκδοθέντος από τον Οργανισμό.

               (5)

               Είναι αναγκαίο να καθορισθούν κανόνες για τις διαδικασίες, τις έρευνες, τα σχετικά μέτρα και την υποβολή αναφοράς από τον Οργανισμό καθώς και διαδικαστικοί κανόνες λήψης αποφάσεων και διατάξεις για τον ποσοτικό προσδιορισμό και την είσπραξη προστίμων και περιοδικών χρηματικών ποινών. Είναι επίσης αναγκαίο να καθορισθούν λεπτομερή κριτήρια για τον καθορισμό του ύψους των προστίμων και των περιοδικών χρηματικών ποινών.

               (6)

               Οι εν λόγω κανόνες και διαδικασίες πρέπει να έχουν ως άξονα την ανάγκη να εξασφαλισθούν τα υψηλότερα δυνατά πρότυπα ασφάλειας και περιβαλλοντικής προστασίας, την ανάγκη να ενθαρρυνθεί η αποτελεσματική διεξαγωγή των σταδίων έρευνας και λήψης αποφάσεων, καθώς και την ανάγκη να εξασφαλισθούν θεμιτές και διαφανείς διαδικασίες και επιβολή προστίμων και περιοδικών χρηματικών ποινών.

               (7)

               Οι διατάξεις του παρόντος κανονισμού είναι δυνατόν να εφαρμόζονται αποτελεσματικά μόνον με τη στενή συνεργασία μεταξύ των κρατών μελών, της Επιτροπής και του Οργανισμού. Προς το σκοπό αυτό είναι αναγκαίο να ορισθούν ρυθμίσεις για τη διαβούλευση και τη συνεργασία μεταξύ αυτών, ώστε να εξασφαλισθεί αποτελεσματική διεξαγωγή της έρευνας και της διαδικασίας λήψης αποφάσεων σχετικά με καταγγελίες για παραβάσεις.

               (8)

               Είναι σκόπιμο η Επιτροπή και ο Οργανισμός, για την κίνηση και τη διεξαγωγή της διαδικασίας παράβασης και τον ποσοτικό προσδιορισμό προστίμων και περιοδικών χρηματικών ποινών, να λαμβάνουν υπόψη άλλες διαδικασίες που έχουν κινηθεί ή ολοκληρωθεί από κράτος μέλος ή τρίτες χώρες κατά του ιδίου κατόχου πιστοποιητικού.

               (9)

               Η Επιτροπή και ο Οργανισμός πρέπει επίσης να λαμβάνουν υπόψη τυχόν εκκρεμούσα διαδικασία που έχει κινήσει, ή απόφαση που έχει λάβει, ο Οργανισμός σχετικά με την τροποποίηση, τον περιορισμό, την αναστολή ή την ανάκληση του σχετικού πιστοποιητικού σύμφωνα με τον κανονισμό (ΕΚ) αριθ. 216/2008.

               (10)

               Με την επιφύλαξη του δικαίου της Ένωσης περί μη χρήσης των πληροφοριών ασφαλείας με σκοπό την απόδοση υπαιτιότητας ή ευθύνης, και ιδίως του άρθρου 16 παράγραφος 2 του κανονισμού (ΕΚ) αριθ. 216/2008, του άρθρου 19 παράγραφος 2 του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τη διερεύνηση και την πρόληψη ατυχημάτων και συμβάντων στην πολιτική αεροπορία και την κατάργηση της οδηγίας 94/56/ΕΚ (2) και του άρθρου 7 της οδηγίας 2003/42/ΕΚ του Ευρωπαϊκού Κοινοβουλίου και του Συμβουλίου, της 13ης Ιουνίου 2003, για την αναφορά περιστατικών στην πολιτική αεροπορία (3), όλες οι εποπτικές αρμοδιότητες που έχουν ανατεθεί στην Επιτροπή ή τον Οργανισμό βάσει του δικαίου της Ένωσης σε ό,τι αφορά πιστοποιητικά εκδιδόμενα σύμφωνα με τον κανονισμό (ΕΚ) αριθ. 216/2008, επιτρέπεται να ασκούνται κατά τη διάρκεια της έρευνας ή των σταδίων λήψης απόφασης της διαδικασίας παράβασης. Η Επιτροπή πρέπει να βασίζει την απόφαση επιβολής προστίμων ή περιοδικών χρηματικών ποινών στην έρευνα του Οργανισμού, στις παρατηρήσεις του κατόχου πιστοποιητικού κατά του οποίου στρέφεται η διαδικασία παράβασης και, κατά περίπτωση, σε άλλες πληροφορίες που έχουν διαβιβασθεί στον Οργανισμό και την Επιτροπή.

               (11)

               Είναι σκόπιμο να δίδεται στους κατόχους πιστοποιητικού η δυνατότητα, εντός συγκεκριμένης προθεσμίας, να συμμορφώνονται οικειοθελώς προς τον κανονισμό (ΕΚ) αριθ. 216/2008 και τους εκτελεστικούς κανόνες του, οπότε η Επιτροπή δεν πρέπει να επιβάλλει πρόστιμα ή περιοδικές χρηματικές ποινές. Ωστόσο, η εν λόγω δυνατότητα απόδειξης οικειοθελούς συμμόρφωσης πρέπει να είναι χρονικά περιορισμένη.

               (12)

               Οι αποφάσεις επιβολής προστίμων ή περιοδικών χρηματικών ποινών πρέπει να βασίζονται αποκλειστικά σε αιτιολογικό για το οποίο ο ενδιαφερόμενος κάτοχος πιστοποιητικού μπόρεσε να υποβάλει παρατηρήσεις.

               (13)

               Τα επιβαλλόμενα πρόστιμα ή οι περιοδικές χρηματικές ποινές πρέπει να είναι αποτελεσματικά, αναλογικά και αποτρεπτικά, λαμβανομένων υπόψη των περιστάσεων της συγκεκριμένης υπόθεσης.

               (14)

               Κρίνεται σκόπιμο να προβλεφθεί ειδική διαδικασία για τις περιπτώσεις στις οποίες η Επιτροπή προτίθεται να επιβάλει περιοδική χρηματική ποινή σε κάτοχο πιστοποιητικού, υποκείμενο σε διαδικασία παράβασης, λόγω έλλειψης συνεργασίας του με την Επιτροπή ή τον Οργανισμό στην έρευνα ή άλλα αιτήματα παροχής πληροφοριών.

               (15)

               Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται στον Χάρτη Θεμελιωδών Δικαιωμάτων της Ευρωπαϊκής Ένωσης, ιδίως όσον αφορά τα δικαιώματα υπεράσπισης και την αρχή της εμπιστευτικότητας σύμφωνα με τις γενικές αρχές του δικαίου και τη νομολογία του Δικαστηρίου της Ευρωπαϊκής Ένωσης.

               (16)

               Για την ασφάλεια δικαίου κατά τη διεξαγωγή της διαδικασίας παράβασης, είναι αναγκαίο να καθοριστούν λεπτομερείς κανόνες για τον υπολογισμό των προθεσμιών και των περιόδων παραγραφής για την επιβολή και την εκτέλεση προστίμων και περιοδικών χρηματικών ποινών.

               (17)

               Οι αποφάσεις επιβολής προστίμων και περιοδικών χρηματικών ποινών πρέπει να είναι εκτελεστές σύμφωνα με το άρθρο 299 της Συνθήκης για τη λειτουργία της Ευρωπαϊκής Ένωσης και να υπόκεινται σε έλεγχο του Δικαστηρίου της Ευρωπαϊκής Ένωσης.

               (18)

               Τα προβλεπόμενα μέτρα στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 65 παράγραφος 1 του κανονισμού (ΕΚ) αριθ. 216/2008,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Αντικείμενο και πεδίο εφαρμογής
   1.   Ο παρών κανονισμός θεσπίζει λεπτομερείς κανόνες για την εφαρμογή του κανονισμού (ΕΚ) αριθ. 216/2008 σχετικά με τα κριτήρια προσδιορισμού του ύψους των προστίμων ή των περιοδικών χρηματικών ποινών, τις διαδικασίες έρευνας, τα σχετικά μέτρα και την υποβολή αναφοράς, καθώς και κανόνες για τη διαδικασία λήψης απόφασης, τις διατάξεις για το δικαίωμα υπεράσπισης, πρόσβασης στο φάκελο της υπόθεσης, νομικής εκπροσώπησης, διατάξεις περί εμπιστευτικότητας και χρονικών ορίων και διατάξεις για τον ποσοτικό προσδιορισμό και την είσπραξη προστίμων και περιοδικών χρηματικών ποινών.
   2.   Ο παρών κανονισμός εφαρμόζεται για την επιβολή:

               α)

               προστίμων σε πρόσωπα και επιχειρήσεις προς τις οποίες ο Ευρωπαϊκός Οργανισμός Ασφάλειας της Αεροπορίας («ο Οργανισμός») έχει εκδώσει πιστοποιητικό («κάτοχος πιστοποιητικού») εφόσον, εκ προθέσεως ή εξ αμελείας, παραβίασαν τις διατάξεις του κανονισμού (ΕΚ) αριθ. 216/2008 ή των εκτελεστικών κανόνων του και εφόσον θίγονται συμφέροντα της Ένωσης·

               β)

               περιοδικών χρηματικών ποινών σε κατόχους πιστοποιητικών που αναφέρονται στο στοιχείο α) ώστε να αναγκάζονται να συμμορφώνονται προς τον κανονισμό (ΕΚ) αριθ. 216/2008 ή τους εκτελεστικούς κανόνες του.

         ΚΕΦΑΛΑΙΟ II

      ΔΙΑΔΙΚΑΣΙΑ ΠΑΡΑΒΑΣΗΣ

      ΤΜΗΜΑ 1

         Έρευνα

   Άρθρο 2
   Διαδικασία παράβασης
   1.   Η διαδικασία παράβασης που καθορίζεται στο παρόν κεφάλαιο καλύπτει όλα τα διοικητικά στάδια της έρευνας ενδεχόμενων παραβιάσεων του κανονισμού (ΕΚ) αριθ. 216/2008 ή των εκτελεστικών κανόνων του.
   2.   Ο Οργανισμός δύναται να κινήσει τη διαδικασία παράβασης με δική του πρωτοβουλία ή κατόπιν αίτησης της Επιτροπής ή κράτους μέλους.
   3.   Εφόσον η διαδικασία παράβασης κινηθεί μετά από αίτηση της Επιτροπής ή κράτους μέλους, η Επιτροπή ή το κράτος μέλος ενημερώνεται από τον Οργανισμό για τη συνέχεια που έδωσε στο αίτημά τους.
   Άρθρο 3
   Αίτημα παροχής πληροφοριών
   1.   Για την κίνηση και τη διεξαγωγή της διαδικασίας παράβασης, ο Οργανισμός μπορεί να αξιοποιήσει κάθε πληροφορία που προκύπτει κατά την άσκηση της εποπτικής δραστηριότητας που του έχει ανατεθεί με βάση το δίκαιο της Ένωσης όσον αφορά πιστοποιητικά εκδιδόμενα σύμφωνα με τον κανονισμό (ΕΚ) αριθ. 216/2008. Η εν λόγω αρμοδιότητα ασκείται με την επιφύλαξη του δικαίου της Ένωσης περί μη χρήσης πληροφοριών με σκοπό την απόδοση υπαιτιότητας ή ευθύνης.
   2.   Πριν κινήσει διαδικασία παράβασης, ο Οργανισμός μπορεί να ζητήσει από τον ενδιαφερόμενο κάτοχο πιστοποιητικού πληροφορίες σχετικά με την καταγγελία για παράβαση.
   Ο Οργανισμός αναφέρει τον σκοπό του αιτήματός του και το γεγονός ότι υποβάλλει το αίτημά του με βάση τον παρόντα κανονισμό, όπως επίσης αναγράφει την προθεσμία παροχής των πληροφοριών.
   Άρθρο 4
   Κοινοποίηση
   1.   Ο Οργανισμός αποστέλλει γραπτή κοινοποίηση για την κίνηση της διαδικασίας παράβασης στον κάτοχο του πιστοποιητικού, στην Επιτροπή και στις εθνικές αεροπορικές αρχές του(των) κράτους(ών) μέλους(ών) ή της(των) τρίτης(ων) χώρας(ών) όπου έχει την κύρια επιχειρηματική του έδρα ο κάτοχος του πιστοποιητικού και όπου διέπραξε την παράβαση, καθώς και, αναλόγως, στις αεροναυτικές αρχές τρίτων χωρών και σε διεθνείς οργανισμούς αρμόδιους σε θέματα που καλύπτει ο παρών κανονισμός.
   2.   Η εν λόγω κοινοποίηση:

               α)

               περιέχει τους ισχυρισμούς κατά του κατόχου πιστοποιητικού, με σαφή μνεία των διατάξεων του κανονισμού (ΕΚ) αριθ. 216/2008 ή των εκτελεστικών κανόνων του, τις οποίες κατηγορείται ότι παραβίασε, και τα αποδεικτικά στοιχεία που θεμελιώνουν το βάσιμο των ισχυρισμών· και

               β)

               γνωστοποιεί στον κάτοχο του πιστοποιητικού ότι ενδέχεται να του επιβληθεί πρόστιμο ή περιοδική χρηματική ποινή.

         Άρθρο 5
   Έρευνες
   1.   Μόλις ο Οργανισμός κινήσει την έρευνα, διευκρινίζει τα πραγματικά περιστατικά και τις κατηγορίες.
   2.   Ο Οργανισμός μπορεί να ζητήσει από τον κάτοχο πιστοποιητικού να υποβάλει γραπτώς ή προφορικώς εξηγήσεις ή λεπτομερειακά στοιχεία ή έγγραφα.
   Τα αιτήματα απευθύνονται γραπτώς στον κάτοχο πιστοποιητικού. Ο Οργανισμός δηλώνει τη νομική βάση και τον σκοπό του αιτήματός του, τάσσει προθεσμία παροχής των πληροφοριών και ενημερώνει τον κάτοχο πιστοποιητικού για τις περιοδικές χρηματικές ποινές που προβλέπονται στο άρθρο 16 παράγραφος 1 στοιχεία α) και β) για μη συμμόρφωση με το αίτημα ή για την παροχή ανακριβών ή παραπειστικών στοιχείων.
   3.   Ο Οργανισμός μπορεί να ζητήσει τη συνεργασία των εθνικών αεροπορικών αρχών στην έρευνα και, ιδίως, την παροχή τυχόν πληροφοριών σχετικών με την καταγγελία για παράβαση.
   Στο αίτημα αυτό αναφέρεται η νομική βάση και ο σκοπός του και καθορίζεται προθεσμία για την υποβολή της απάντησης ή τη διενέργεια του μέτρου έρευνας.
   4.   Ο Οργανισμός μπορεί να ζητήσει από οποιοδήποτε φυσικό ή νομικό πρόσωπο ή τις αεροναυτικές αρχές τρίτων χωρών την παροχή πληροφοριών σχετικών με την καταγγελία για παράβαση.
   Στο αίτημα αυτό αναφέρεται η νομική βάση και ο σκοπός του και καθορίζεται προθεσμία για την παροχή των πληροφοριών.
   Άρθρο 6
   Οικειοθελής συμμόρφωση
   1.   Κατά την κοινοποίηση της κίνησης διαδικασίας παράβασης ή στη συνέχεια: ο Οργανισμός καθορίζει προθεσμία εντός της οποίας ο κάτοχος πιστοποιητικού μπορεί να δηλώσει γραπτώς ότι συμμορφώθηκε οικειοθελώς, ή, αναλόγως, ότι προτίθεται να συμμορφωθεί με τις διατάξεις που παραβίασε. Σε περίπτωση οικειοθελούς συμμόρφωσης του κατόχου πιστοποιητικού πριν τη λήξη της τεθείσας προθεσμίας, ο Οργανισμός αποφασίζει να θέσει στο αρχείο την κινηθείσα διαδικασία παράβασης.
   Ο Οργανισμός δεν υποχρεούται να λάβει υπόψη της απαντήσεις που παραλαμβάνει εκπρόθεσμα.
   2.   Η αναφερόμενη στην παράγραφο 1 προθεσμία δεν υπερβαίνει σε καμία περίπτωση την ημερομηνία κοινοποίησης από τον Οργανισμό της δήλωσης αιτιάσεων που προβλέπεται στο άρθρο 7.
   Άρθρο 7
   Κοινοποίηση των αιτιάσεων
   1.   Όταν ο Οργανισμός στοιχειοθετήσει τα πραγματικά περιστατικά και διαπιστώσει ότι υφίστανται λόγοι συνέχισης της διαδικασίας παράβασης, κοινοποιεί γραπτώς δήλωση αιτιάσεων στον ενδιαφερόμενο κάτοχο πιστοποιητικού. Η δήλωση αιτιάσεων περιέχει:

               α)

               τους ισχυρισμούς κατά του κατόχου πιστοποιητικού, με σαφή μνεία των διατάξεων του κανονισμού (ΕΚ) αριθ. 216/2008 ή των εκτελεστικών κανόνων του, τις οποίες κατηγορείται ότι παραβίασε, και τα αποδεικτικά στοιχεία που θεμελιώνουν το βάσιμο των ισχυρισμών·

               β)

               γνωστοποίηση ενδεχόμενης επιβολής προστίμου ή περιοδικής χρηματικής ποινής.

         2.   Κατά την κοινοποίηση των αιτιάσεων, ο Οργανισμός καλεί τον κάτοχο πιστοποιητικού να υποβάλει γραπτώς τις παρατηρήσεις του. Ο Οργανισμός καθορίζει γραπτώς την προθεσμία υποβολής των εν λόγω παρατηρήσεων.
   Άρθρο 8
   Διαδικασία ακρόασης
   1.   Εφόσον το ζητήσει ο κάτοχος πιστοποιητικού, ο Οργανισμός του παρέχει τη δυνατότητα να προβάλει τα επιχειρήματά του σε ακρόαση.
   2.   Εάν είναι αναγκαίο, ο Οργανισμός μπορεί να καλέσει τις εθνικές αεροπορικές αρχές ή άλλα πρόσωπα να λάβουν μέρος στην ακρόαση.
   3.   Η ακρόαση δεν είναι δημόσια. Η ακρόαση κάθε προσώπου πραγματοποιείται χωριστά ή με την παρουσία άλλων προσώπων που έχουν κληθεί να παραστούν, λαμβανομένου υπόψη του έννομου συμφέροντος των κατόχων πιστοποιητικού και των άλλων προσώπων για την προστασία των επιχειρηματικών τους απορρήτων και λοιπών εμπιστευτικών πληροφοριών.
   Άρθρο 9
   Προθεσμίες
   Για να εξασφαλισθεί ασφάλεια δικαίου κατά τη διεξαγωγή της διαδικασίας έρευνας, ο Οργανισμός θεσπίζει λεπτομερείς κανόνες για τον καθορισμό προθεσμιών.
   Άρθρο 10
   Έκθεση
   1.   Ο Οργανισμός υποβάλλει στην Επιτροπή, στα κράτη μέλη και στον κάτοχο πιστοποιητικού έκθεση όπου συνοψίζει τα πορίσματα της έρευνας που διενεργήθηκε σύμφωνα με το παρόν τμήμα. Ο Οργανισμός υποβάλλει επίσης στην Επιτροπή τον φάκελο της έρευνας.
   2.   Εφόσον στην έκθεσή του ο Οργανισμός καταλήξει ότι ο κάτοχος πιστοποιητικού παραβίασε διατάξεις του κανονισμού (ΕΚ) αριθ. 216/2008 ή των εκτελεστικών κανόνων του, η έκθεση περιέχει επίσης:

               α)

               αξιολόγηση των συνθηκών της υπόθεσης με βάση τα κριτήρια του άρθρου 15 του παρόντος κανονισμού·

               β)

               αίτηση προς την Επιτροπή να επιβάλει πρόστιμο ή περιοδική χρηματική ποινή·

               γ)

               αιτιολογημένη πρόταση που περιέχει το ύψος του προστίμου ή της περιοδικής χρηματικής ποινής.

         3.   Ο Οργανισμός εγκρίνει την έκθεσή του το αργότερο εντός [12 μηνών] από την κοινοποίηση της κίνησης της διαδικασίας παράβασης σύμφωνα με το άρθρο 4 ή [6 μηνών] από την κοινοποίηση της επιστροφής του φακέλου από την Επιτροπή σύμφωνα με το άρθρο 12.

      ΤΜΗΜΑ 2

         Λήψη αποφάσεων

   Άρθρο 11
   Αιτήματα παροχής πληροφοριών
   1.   Εφόσον, κατόπιν αίτησης του Οργανισμού βάσει του άρθρου 10 παράγραφος 2 στοιχείο β), η Επιτροπή αποφασίσει να συνεχίσει τη διαδικασία παράβασης, μπορεί να ζητήσει γραπτώς από τον κάτοχο πιστοποιητικού να υποβάλει γραπτώς ή προφορικώς διευκρινίσεις, λεπτομερειακά στοιχεία και έγγραφα. Στην περίπτωση αυτή, η Επιτροπή ενημερώνει τον κάτοχο πιστοποιητικού για τις περιοδικές χρηματικές ποινές που προβλέπονται στο άρθρο 16 παράγραφος 1 στοιχεία γ) και δ) σε περίπτωση μη συμμόρφωσης με το αίτημα ή παροχής ανακριβών ή παραπειστικών στοιχείων.
   Η Επιτροπή μπορεί να ζητήσει επίσης από τον Οργανισμό, τις εθνικές αεροπορικές αρχές ή άλλο φυσικό ή νομικό πρόσωπο να παράσχει πληροφορίες σχετικά με την καταγγελία παράβασης.
   2.   Η Επιτροπή εξασφαλίζει ότι ο κάτοχος πιστοποιητικού μπορεί να παράσχει γραπτώς διευκρινίσεις ή λεπτομερειακά στοιχεία ή έγγραφα προς υποστήριξη της υπόθεσής του. Οι κάτοχοι πιστοποιητικού μπορούν να ζητήσουν ακρόαση, η Επιτροπή διατηρεί όμως το δικαίωμα να συμφωνήσει με το αίτημα αυτό μόνον εφόσον το κρίνει αναγκαίο.
   Άρθρο 12
   Νέα περίοδος έρευνας
   Λαμβάνοντας υπόψη την έκθεση του Οργανισμού, τις παρατηρήσεις του κατόχου πιστοποιητικού στην εν λόγω έκθεση και άλλες σχετικές πληροφορίες, η Επιτροπή μπορεί να κρίνει ότι χρειάζονται πρόσθετες πληροφορίες. Στην περίπτωση αυτή μπορεί να επιστρέψει τον φάκελο στον Οργανισμό. Η Επιτροπή επισημαίνει με σαφήνεια στον Οργανισμό τα σημεία που χρειάζεται να εξετάσει περαιτέρω και προτείνει, κατά περίπτωση, τα ενδεχόμενα μέτρα έρευνας προς το σκοπό αυτό, όπως προβλέπει ο κανονισμός (ΕΚ) αριθ. 216/2008. Το τμήμα 1 του κεφαλαίου II του παρόντος κανονισμού εφαρμόζεται για τη διεξαγωγή της νέας περιόδου έρευνας.

      ΤΜΗΜΑ 3

         Αποφάσες για πρόστιμα και περιοδικς χρηματικς ποινς

   Άρθρο 13
   Πρόστιμα και περιοδικές χρηματικές ποινές και μέγιστο ύψος τους
   1.   Εφόσον κατά τη λήψη απόφασης κατά το τμήμα 2, η Επιτροπή κρίνει ότι ο κάτοχος πιστοποιητικού παραβίασε, εκ προθέσεως ή εξ αμελείας, τον κανονισμό (ΕΚ) αριθ. 216/2008 ή τους εκτελεστικούς κανόνες του, μπορεί να λάβει απόφαση επιβολής προστίμου, το οποίο δεν υπερβαίνει το 4% των ετήσιων εσόδων ή του κύκλου εργασιών του κατόχου πιστοποιητικού κατά το προηγούμενο οικονομικό έτος.
   2.   Εφόσον ο κάτοχος πιστοποιητικού δεν παύσει την παραβίαση έως την λήψη της κατά την παράγραφο 1 απόφασης, η Επιτροπή μπορεί να επιβάλει, με την ίδια απόφαση, ημερήσιες περιοδικές χρηματικές ποινές, οι οποίες δεν υπερβαίνουν το 2,5% των μέσων ημερήσιων εσόδων ή του κύκλου εργασιών του κατόχου πιστοποιητικού κατά το προηγούμενο οικονομικό έτος.
   Οι εν λόγω περιοδικές χρηματικές ποινές είναι δυνατόν να επιβληθούν για το χρονικό διάστημα από την ημερομηνία κοινοποίησης της απόφασης μέχρι τον τερματισμό της παράβασης.
   3.   Για τους σκοπούς των παραγράφων 1 και 2, ως προηγούμενο οικονομικό έτος νοείται το οικονομικό έτος που προηγείται της ημερομηνίας της κατά την παράγραφο 1 απόφασης.
   4.   Τα πρόστιμα και οι περιοδικές χρηματικές ποινές είναι διοικητικής φύσεως.
   5.   Η απόφαση που επιβάλλει πρόστιμα και περιοδικές χρηματικές ποινές είναι εκτελεστή.
   Άρθρο 14
   Περιεχόμενο των αποφάσεων
   1.   Η προβλεπόμενη στο άρθρο 13 απόφαση βασίζεται αποκλειστικά σε λόγους για τους οποίους ο κάτοχος πιστοποιητικού ήταν σε θέση να υποβάλει στην Επιτροπή παρατηρήσεις.
   2.   Η Επιτροπή ενημερώνει τον κάτοχο πιστοποιητικού σχετικά με τα υφιστάμενα ένδικα μέσα.
   3.   Η Επιτροπή ενημερώνει τα κράτη μέλη και τον Οργανισμό σχετικά με τη λήψη της απόφασης.
   4.   Κατά τη δημοσίευση λεπτομερειών της απόφασής της και την ενημέρωση των κρατών μελών, η Επιτροπή λαμβάνει υπόψη το έννομο συμφέρον των κατόχων πιστοποιητικού και άλλων προσώπων για την προστασία του επιχειρηματικού τους απορρήτου.
   Άρθρο 15
   Κριτήρια που διέπουν την εφαρμογή και τον ποσοτικό προσδιορισμό προστίμων και περιοδικών χρηματικών ποινών
   1.   Η Επιτροπή, όταν αποφασίζει εάν θα επιβάλει πρόστιμα και περιοδικές χρηματικές ποινές και το ύψος αυτών, βασίζεται στις αρχές της αποτελεσματικότητας, της αναλογικότητας και της αποτρεπτικότητας.
   2.   Σε κάθε περίπτωση, η Επιτροπή λαμβάνει υπόψη, κατά περίπτωση, τα ακόλουθα:

               α)

               τη σοβαρότητα και τα αποτελέσματα και, ιδίως, τις συνέπειες και τα αποτελέσματα της παράβασης στην ασφάλεια πτήσεων και το περιβάλλον

               β)

               το βαθμό επιμέλειας και συνεργασίας που επέδειξε ο κάτοχος πιστοποιητικού κατά τον εντοπισμό της παράβασης και την εφαρμογή διορθωτικών μέτρων, ή κατά τη διάρκεια της διαδικασίας παράβασης, ή την τυχόν από πλευράς του παρεμπόδιση του εντοπισμού της παράβασης και της διεξαγωγής της διαδικασίας παράβασης ή ενδεχόμενη μη συμμόρφωσή του με αιτήματα του Οργανισμού, της Επιτροπής ή της εθνικής αεροπορικής αρχής κατ’ εφαρμογή του παρόντος κανονισμού·

               γ)

               την καλή πίστη του κατόχου πιστοποιητικού στην ερμηνεία και την εκπλήρωση των υποχρεώσεων που αφορούν τους κατόχους πιστοποιητικού δυνάμει του κανονισμού (ΕΚ) αριθ. 216/2008 ή τυχόν ενδείξεις εσκεμμένης παραπλάνησης από πλευράς του κατόχου πιστοποιητικού·

               δ)

               τον κύκλο εργασιών στη δεδομένη περίπτωση και την οικονομική επιφάνεια του ενδιαφερόμενου κατόχου πιστοποιητικού·

               ε)

               την ανάγκη λήψης προσωρινών ή επειγόντων μέτρων·

               στ)

               την επανάληψη, συχνότητα ή διάρκεια της παράβασης από τον κάτοχο πιστοποιητικού·

               ζ)

               τις κυρώσεις, συμπεριλαμβανομένων των οικονομικών ποινών, που έχουν επιβληθεί προηγουμένως στον ίδιο κάτοχο πιστοποιητικού.

         3.   Κατά τον προσδιορισμό του ύψους του προστίμου ή της περιοδικής χρηματικής ποινής, η Επιτροπή λαμβάνει υπόψη τυχόν μέτρα αναγκαστικής εκτέλεσης που έχουν ήδη επιβληθεί στον κάτοχο πιστοποιητικού σε εθνικό επίπεδο ή από τον Οργανισμό για τους ίδιους νομικούς λόγους και για τα ίδια πραγματικά περιστατικά.

      ΤΜΗΜΑ 4

         Άρνηση συνεργασίας

   Άρθρο 16
   Περιοδικές χρηματικές ποινές λόγω άρνησης συνεργασίας
   1.   Κατ’αίτηση του Οργανισμού ή με δική της πρωτοβουλία, η Επιτροπή μπορεί με απόφασή της να επιβάλει σε κατόχους πιστοποιητικού την πληρωμή ημερήσιων περιοδικών χρηματικών ποινών που δεν υπερβαίνουν το [0,5]% των μέσων ημερήσιων εσόδων ή του μέσου κύκλου εργασιών των κατόχων πιστοποιητικών κατά το προηγούμενο οικονομικό έτος εφόσον, εκ προθέσεως ή εξ αμελείας:

               α)

               δεν συμμορφώνονται με μέτρο έρευνας που εγκρίθηκε σύμφωνα με το άρθρο 5·

               β)

               παρέχουν ανακριβείς ή παραπειστικές πληροφορίες σε μέτρο έρευνας που εγκρίθηκε σύμφωνα με το άρθρο 5·

               γ)

               δεν συμμορφώνονται με αίτημα παροχής πληροφοριών σύμφωνα με το άρθρο 11·

               δ)

               παρέχουν ανακριβείς ή παραπειστικέςπληροφορίες σε αίτημα παροχής πληροφοριών που εγκρίθηκε σύμφωνα με το άρθρο 11.

         Περιοδικές χρηματικές ποινές είναι δυνατόν να επιβληθούν για το χρονικό διάστημα από την ημερομηνία κοινοποίησης της απόφασης αυτής μέχρι τον τερματισμό της άρνησης συνεργασίας.
   2.   Για τους σκοπούς της παραγράφου 1, ως προηγούμενο οικονομικό έτος νοείται το οικονομικό έτος που προηγείται της ημερομηνίας της κατά την παράγραφο 1 απόφασης.
   Άρθρο 17
   Διαδικασία
   Εάν η Επιτροπή προτίθεται να εκδώσει απόφαση βάσει του άρθρου 16 παράγραφος 1, αποστέλλει πρώτα γραπτή κοινοποίηση στον κάτοχο πιστοποιητικού, στην οποία καθορίζει προθεσμία εντός της οποίας ο κάτοχος πιστοποιητικού μπορεί να υποβάλει γραπτώς στην Επιτροπή τις παρατηρήσεις του.
   Η Επιτροπή δεν υποχρεούται να λάβει υπόψη τις γραπτές παρατηρήσεις που περιέρχονται σε αυτήν εκπρόθεσμα.
   Άρθρο 18
   Συμπληρωματικότητα των διαδικασιών
   Για την κίνηση και τη διεξαγωγή της διαδικασίας παράβασης, η Επιτροπή και ο Οργανισμός λαμβάνουν υπόψη:

               α)

               τυχόν διαδικασίες παράβασης που έχουν ήδη κινηθεί ή ολοκληρωθεί από κράτος μέλος ή τρίτη χώρα κατά του ιδίου κατόχου πιστοποιητικού και για τους ίδιους νομικούς λόγους και πραγματικά περιστατικά· και

               β)

               τυχόν διαδικασία παράβασης που έχει κινήσει ο Οργανισμός βάσει του κανονισμού (ΕΚ) αριθ. 216/2008 κατά του ιδίου κατόχου πιστοποιητικού και για τους ίδιους νομικούς λόγους και πραγματικά περιστατικά, με σκοπό την τροποποίηση, περιορισμό, αναστολή ή ανάκληση του σχετικού πιστοποιητικού.

      ΤΜΗΜΑ 5

   Άρθρο 19
   Είσπραξη προστίμων και περιοδικών χρηματικών ποινών
   Η Επιτροπή προβαίνει στην είσπραξη των προστίμων και των περιοδικών χρηματικών ποινών με τη σύνταξη εντάλματος είσπραξης και την έκδοση χρεωστικού σημειώματος προς τον ενδιαφερόμενο κάτοχο πιστοποιητικού σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου (4) και τον κανονισμό (ΕΚ, Ευρατόμ) αριθ. 2342/2002 της Επιτροπής (5).
   ΚΕΦΑΛΑΙΟ III

      ΠΡΟΣΒΑΣΗ ΣΤΟ ΦΑΚΕΛΟ, ΝΟΜΙΚΗ ΕΚΠΡΟΣΩΠΗΣΗ, ΕΜΠΙΣΤΕΥΤΙΚΟΤΗΤΑ ΚΑΙ ΔΙΑΤΑΞΕΙΣ ΠΕΡΙ ΧΡΟΝΙΚΩΝ ΟΡΙΩΝ

      ΤΜΗΜΑ 1

         Δικαιώματα υπεράσπισης

   Άρθρο 20
   Πρόσβαση στον φάκελο της υπόθεσης
   1.   Μετά από κοινοποίηση βάσει του άρθρου 4, ο κάτοχος πιστοποιητικού έχει το δικαίωμα πρόσβασης, κατόπιν αίτησης, στα έγγραφα και λοιπό υλικό που έχουν συγκεντρώσει η Επιτροπή και ο Οργανισμός, τα οποία χρησιμεύουν ως αποδείξεις της καταγγελίας παράβασης.
   2.   Τα λαμβανόμενα κατόπιν πρόσβασης στον φάκελο έγγραφα χρησιμοποιούνται μόνον για τους σκοπούς των δικαστικών ή διοικητικών διαδικασιών εφαρμογής του παρόντος κανονισμού.
   Άρθρο 21
   Νομική εκπροσώπηση
   Ο κάτοχος πιστοποιητικού έχει το δικαίωμα νομικής εκπροσώπησης κατά τη διάρκεια της διαδικασίας παράβασης.
   Άρθρο 22
   Εμπιστευτικότητα, επαγγελματικό απόρρητο και δικαίωμα σιωπής
   1.   Με την επιφύλαξη της ανταλλαγής και της χρήσης των πληροφοριών που προβλέπονται στο άρθρο 5 παράγραφος 3 και στο άρθρο 11 παράγραφος 1, η διαδικασία παράβασης διεξάγεται με βάση τις αρχές της εμπιστευτικότητας και του επαγγελματικού απορρήτου.
   Όσον αφορά την Επιτροπή, τον Οργανισμό και τις εθνικές αεροπορικές αρχές, όταν εμπλέκονται βάσει του άρθρου 5 παράγραφος 3 και του άρθρου 11 παράγραφος 1, οι υπάλληλοί τους και άλλα πρόσωπα που εργάζονται υπό την εποπτεία τους δεν δημοσιοποιούν πληροφορίες που έχουν συλλέξει ή ανταλλάξει κατ’ εφαρμογή του παρόντος κανονισμού και οι οποίες, λόγω της φύσεώς τους, καλύπτονται από την υποχρέωση εμπιστευτικότητας και επαγγελματικού απορρήτου.
   2.   Με την επιφύλαξη του δικαιώματος πρόσβασης στον φάκελο της υπόθεσης, ο κάτοχος πιστοποιητικού δεν έχει πρόσβαση σε επιχειρηματικά απόρρητα, εμπιστευτικές πληροφορίες ή εσωτερικά έγγραφα που βρίσκονται στην κατοχή της Επιτροπής ή του Οργανισμού.
   3.   Κάθε πρόσωπο που υποβάλλει παρατηρήσεις ή πληροφορίες σύμφωνα με τον παρόντα κανονισμό προσδιορίζει σαφώς, και με σχετική αιτιολόγηση, κάθε στοιχείο το οποίο θεωρεί εμπιστευτικό και παρέχει το σχετικό υλικό σε άλλη, μη εμπιστευτική, μορφή έως την ημερομηνία που έχει ορίσει η Επιτροπή ή ο Οργανισμός. Ελλείψει τέτοιου προσδιορισμού, η Επιτροπή μπορεί να υποθέσει ότι οι εν λόγω παρατηρήσεις ή πληροφορίες δεν περιέχουν εμπιστευτικά στοιχεία.
   4.   Οι κάτοχοι πιστοποιητικού έχουν το δικαίωμα σιωπής σε περιπτώσεις στις οποίες θα μπορούσαν να αναγκαστούν να δώσουν απαντήσεις που ενδέχεται να εκληφθούν ως εκ μέρους τους αποδοχή της ύπαρξης παράβασης.

      ΤΜΗΜΑ 2

         Διαταξες περι χρονικων οριων

   Άρθρο 23
   Εφαρμογή των προθεσμιών
   1.   Οι προθεσμίες που καθορίζονται στον παρόντα κανονισμό αρχίζουν από την επομένη της ημέρας παραλαβής κοινοποίησης ή ιδιόχειρης παράδοσης.
   Σε περίπτωση που ο κάτοχος πιστοποιητικού καλείται να υποβάλει παρατηρήσεις ή πληροφορίες εντός ορισμένης προθεσμίας, αρκεί η υποβολή να έχει αποσταλείς με συστημένη επιστολή πριν τη λήξη της σχετικής προθεσμίας.
   2.   Όταν η προθεσμία λήγει ημέρα Σάββατο, Κυριακή ή ημέρα επίσημης αργίας, παρατείνεται μέχρι το τέλος της επόμενης εργάσιμης ημέρας.
   3.   Κατά τον καθορισμό των προθεσμιών που προβλέπονται στον παρόντα κανονισμό, η Επιτροπή και ο Οργανισμός λαμβάνουν υπόψη, ανάλογα με την περίπτωση, τον απαιτούμενο χρόνο προετοιμασίας υποβολής του εγγράφου και τον βαθμό επείγοντος της υπόθεσης.
   4.   Οι προθεσμίες είναι δυνατόν, κατά περίπτωση και κατόπιν αιτιολογημένης αίτησης που υποβάλλεται πριν τη λήξη της αρχικής προθεσμίας, να παραταθούν.
   Άρθρο 24
   Χρόνος παραγραφής της επιβολής προστίμων και περιοδικών χρηματικών ποινών
   1.   Η προθεσμία άσκησης του δικαιώματος της Επιτροπής να εκδώσει απόφαση επιβολής προστίμων και περιοδικών χρηματικών ποινών δυνάμει του άρθρου 13 εκπνέει μετά την παρέλευση πενταετίας.
   Στην περίπτωση των προβλεπόμενων στο άρθρο 16 περιοδικών χρηματικών ποινών, η προθεσμία άσκησης του δικαιώματος της Επιτροπής να εκδώσει απόφαση επιβολής των ποινών αυτών εκπνέει μετά την παρέλευση τριετίας.
   Η παραγραφή αρχίζει από την ημέρα διάπραξης της παράβασης. Ωστόσο, σε περίπτωση συνεχιζόμενης ή επανειλημμένης παράβασης, η παραγραφή αρχίζει από την ημέρα παύσης της παράβασης.
   2.   Κάθε ενέργεια της Επιτροπής ή του Οργανισμού για την έρευνα ή τη διαδικασία παράβασης διακόπτει τις προθεσμίες παραγραφής που προβλέπονται στην παράγραφο 1. Η παραγραφή διακόπτεται από την ημερομηνία κοινοποίησης της ενέργειας στον κάτοχο του πιστοποιητικού.
   3.   Η παραγραφή αρχίζει εκ νέου μετά από κάθε διακοπή. Ο χρόνος παραγραφής δεν υπερβαίνει ωστόσο το διπλάσιο του αρχικού χρόνου παραγραφής, εκτός εάν η παραγραφή ανασταλεί βάσει της παραγράφου 4. Στην περίπτωση αυτή, ο χρόνος παραγραφής παρατείνεται κατά το χρονικό διάστημα αναστολής της παραγραφής.
   4.   Ο χρόνος παραγραφής για την επιβολή περιοδικών χρηματικών ποινών αναστέλλεται για όσο διάστημα εκκρεμεί η δίκη σχετικά με την απόφαση της Επιτροπής ενώπιον του Δικαστηρίου της Ευρωπαϊκής Ένωσης.
   Άρθρο 25
   Χρόνος παραγραφής της είσπραξης προστίμων και περιοδικών χρηματικών ποινών
   1.   Το δικαίωμα έναρξης της διαδικασίας είσπραξης εκπνέει ένα έτος μετά τη λήψη οριστικής απόφασης βάσει του άρθρου 13 ή του άρθρου 16.
   2.   Η προθεσμία παραγραφής για την είσπραξη προστίμων και περιοδικών χρηματικών ποινών διακόπτεται από κάθε ενέργεια της Επιτροπής ή κράτους μέλους που ενεργεί κατόπιν αιτήσεως της Επιτροπής, με σκοπό την αναγκαστική εκτέλεση του προστίμου ή της περιοδικής χρηματικής ποινής.
   3.   Η παραγραφή αρχίζει εκ νέου μετά από κάθε διακοπή.
   4.   Η προθεσμία παραγραφής για την είσπραξης προστίμων και περιοδικών χρηματικών ποινών αναστέλλεται για το χρονικό διάστημα κατά το οποίο:

               α)

               επιτρέπεται η διενέργεια της πληρωμής·

               β)

               η αναγκαστική εκτέλεση της πληρωμής έχει ανασταλεί δυνάμει αποφάσεως του Δικαστηρίου της Ευρωπαϊκής Ένωσης.

         ΚΕΦΑΛΑΙΟ IV

      ΤΕΛΙΚΕΣ ΔΙΑΤΑΞΕΙΣ

   Άρθρο 26
   Εφαρμογή
   Στην περίπτωση παραβάσεων που άρχισαν να διαπράττονται πριν από την έναρξη ισχύος του, ο παρών κανονισμός εφαρμόζεται στο μέρος της παράβασης που διαπράχθηκε μετά την ημερομηνία αυτή.
   Άρθρο 27
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Ιουλίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 79 της 13.3.2008, σ. 1.

      (2)  ΕΕ L 295 της 12.11.2010, σ. 35.

      (3)  ΕΕ L 167 της 4.7.2003, σ. 23.

      (4)  ΕΕ L 248 της 16.9.2002, σ. 1.

      (5)  ΕΕ L 357 της 31.12.2002, σ. 1.